
Proiect
PARLAMENTUL REPUBLICII MOLDOVA

LEGEA

cu privire la protecţia plantelor
şi carantina fitosanitară

Parlamentul adoptă prezenta lege organică. 
Prezenta lege este armonizată cu articolele 1, 2, 3, 4, 5, 6, 10, 11, 12, 13a şi 13e, 14, 16, 20 şi 22 ale Directivei 2000/29/CE a Consiliului din 8 mai 2000 privind măsurile de protecţie împotriva introducerii în Comunitate a unor organisme dăunătoare plantelor sau produselor vegetale şi împotriva răspîndirii lor în Comunitate, publicată în Jurnalul Oficial al Uniunii Europene (JOCE. nr.L 169 din 10 iulie 2000)

CAPITOLUL I. DISPOZIŢII GENERALE

Articolul 1. Obiectul de reglementare şi sfera de aplicare a legii

(1) Prezenta lege reglementează organizarea şi desfăşurarea activităţilor privind protecţia plantelor şi carantina fitosanitară pe teritoriul Republicii Moldova.

(2) Prezenta lege reglementează, de asemenea, măsurile şi activităţile de protecţie împotriva apariţiei sau introducerii organismelor dăunătoare plantelor sau produselor vegetale, inclusiv prin intermediul bunurilor conexe supuse regimului fitosanitar, pe teritoriul Republicii Moldova din state străine.

(3) Prezenta lege reglementează relaţiile ce apar în procesul activităţilor de protecţie împotriva răspîndirii în ţară a organismelor dăunătoare plantelor sau produselor vegetale prin mijloace legate de comercializarea plantelor, produselor vegetale şi a bunurilor conexe supuse regimului fitosanitar în perimetrul frontierei de stat a Republicii Moldova.

(4) Prezenta lege se aplică în relaţiile autorităţilor publice centrale şi locale, persoanelor juridice de drept public sau privat, persoanelor fizice, rezidente şi nerezidente, indiferent de forma de proprietate şi statutul juridic al acestora, implicate în activităţi ce ţin de producerea, păstrarea, transportarea, comercializarea plantelor, părţilor vii ale plantelor, seminţelor şi produselor vegetale, bunurilor conexe supuse regimului fitosanitar, precum şi în relaţiile ce apar în procesul exercitării supravegherii şi controlului de stat al acestor activităţi.

(5) Cu excepţia cazului în care o altfel de menţiune este făcută în mod expres, prezenta lege se aplică şi în cazul lemnului şi produselor din lemn.

Articolul 2. Noţiuni principale 

În sensul prezentei legi, următoarele noţiuni principale semnifică:

bunuri conexe supuse regimului fitosanitar – orice spaţiu de depozitare, mijloc de transport, container sau orice alt obiect ori material susceptibil de a purta şi de a răspîndi organisme de carantină, în special transportul internaţional; 
carantină fitosanitară – regim juridic special ce cuprinde un complex de măsuri imperative, menite să prevină introducerea şi/sau răspîndirea organismelor de carantină, localizarea, combaterea şi lichidarea acestora în scopul protecţiei plantelor şi produselor vegetale; 

certificat fitosanitar – document oficial, conform tipizatei din Convenţia internaţională pentru protecţia plantelor, întocmit şi eliberat, în modul stabilit prin prezenta lege; 

certificare fitosanitară – utilizarea metodelor fitosanitare (inspecţii, investigaţii de laborator, prospectări sau tratamente) care permit eliberarea certificatelor fitosanitare;

control fitosanitar – control oficial al plantelor, produselor vegetale şi al bunurilor conexe pentru a se determina prezenţa sau absenţa organismelor dăunătoare şi/sau pentru a se asigura respectarea normelor fitosanitare de către persoanele fizice şi juridice;

domeniu de protecţie a plantelor – sferă de activitate ce cuprinde exercitarea unui complex de măsuri de protecţie a solurilor, pădurilor, vegetaţiei, materialului semincer şi săditor, precum şi a recoltelor aflate la păstrare, de organismele dăunătoare, precum şi monitorizarea, prognoza fitosanitară, supravegherea şi controlul de stat;

focar – populaţie recent detectată a unui organism dăunător, inclusiv în caz de incursiune sau de proliferare rapidă şi importantă a unei populaţii deja stabilite într-o anumită zonă;

lemn şi produse din lemn – produsele în care lemnul îşi păstrează total sau parţial suprafaţa rotundă naturală, cu sau fără scoarţă, sau sub formă de aşchii, particule, rumeguş, deşeuri din lemn, precum şi produsele sub formă de dunaje, distanţiere, palete sau material de ambalaj, care sînt folosite pentru transportul obiectelor de orice fel, în cazul în care acestea prezintă un risc fitosanitar;

măsură fitosanitară – acţiune, activitate şi/sau metodă oficială de protecţie a plantelor şi produselor vegetale, de prevenire a introducerii şi/sau diseminării organismelor de carantină sau limitare a incidenţei economice a organismelor şi combatere a organismelor dăunătoare; 

mic producător sau prelucrător de plante şi produse vegetale – persoană fizică, a cărui producţie de plante şi produse vegetale sînt destinate consumului propriu şi/sau vînzării pe piaţa locală, pentru utilizarea acestora de către persoane care nu sînt implicate profesional în producerea de seminţe, material de înmulţire şi săditor, destinate multiplicării;

mijloace de protecţie a plantelor – produse de uz fitosanitar, maşini şi aparate folosite pentru protecţia plantelor; 

monitorizare fitosanitară – supraveghere asupra nivelului de răspîndire a organismelor dăunătoare, precum şi a antagoniştilor lor fireşti, a intensităţii de dezvoltare a acestora şi a mărimii daunelor aduse;

norme fitosanitare – totalitatea normelor de drept tehnice şi uzuale, menite să prevină introducerea şi/sau răspîndirea organismelor de carantină, aplicate în procesul supravegherii şi controlului fitosanitar de stat asupra producerii, depozitării, transportării, comercializării, păstrării şi folosirii plantelor, părţilor vii ale plantelor, seminţelor şi produselor vegetale, bunurilor conexe supuse regimului fitosanitar; 

organism (obiect) de carantină – organism dăunător, agent patogen al plantelor şi produselor vegetale sau buruienele neatestate, sau cu arie limitată de răspîndire pe teritoriul ţării şi care pot provoca daune economiei naţionale, unei regiuni de dezvoltare sau unei localităţi, este sau nu este prezent într-o zonă ameninţată, dar puţin diseminat şi care face obiectul prevenirii şi combaterii oficiale;

organism dăunător – orice specie, varietate sau biotip de origine vegetală ori animală sau orice alt agent patogen, inclusiv viruşi, micoplasme sau alţi patogeni, dăunători plantelor şi produselor vegetale, ce aduce prejudiciu economic; 

organism dăunător extrem de periculos – organism capabil să-şi mărească rapid efectivul populaţiei şi să prejudicieze solul, pădurile, vegetaţia, materialul semincer şi săditor, precum şi recoltele aflate la păstrare; 

paşaport fitosanitar – eticheta oficială, întocmită şi eliberată, în modul stabilit prin prezenta lege, de autoritatea publică competentă, care însoţeşte plantele şi produsele vegetale pe teritoriul ţării şi care atestă că normele şi standardele fitosanitare au fost respectate;

permis fitosanitar de import – document oficial prin care se autorizează importul unei mărfi în conformitate cu cerinţele fitosanitare de import specificate în Standardul internaţional pentru măsuri fitosanitare nr. 5, elaborat de Organizaţia Europeană şi Mediteraneană pentru Protecţia Plantelor (OEPP); 

plante – plante vii şi părţile vii ale acestora, inclusiv seminţele destinate însămînţării; 

părţile vii ale plantelor – fructele, din punct de vedere botanic, altele decît cele păstrate prin congelare, legumele, altele decît cele păstrate prin congelare, tuberculii, bulbii, rizomii, cormii, frunzele şi foliajul, florile tăiate, ramurile cu frunze, pomii tăiaţi cu frunze, culturile de ţesut vegetal, polenul viu, altoiul şi ramurile altoite, precum şi alte părţi ale plantelor;

plante destinate plantării – plantele care sînt deja plantate şi care urmează să rămînă plantate sau să fie replantate după ce au fost introduse sau plantele care nu sînt plantate la data introducerii, însă care vor fi plantate ulterior;

prognoza fitosanitară – previziune, fundamentată ştiinţific, privind apariţia, răspîndirea, parametrii cantitativi, intensitatea dezvoltării şi mărimea daunelor aduse de organismele dăunătoare şi a antagoniştilor lor fireşti; 

producţie supusă carantinei, materiale şi bunuri conexe supuse carantinei – producţia, materialul şi bunurile conexe supuse regimului fitosanitar care pot contribui la răspîndirea obiectelor de carantină sau prin intermediul cărora ele pot fi răspîndite;

produse vegetale – produse de origine vegetală neprelucrate sau care au fost supuse unei prelucrări simple, astfel încît acestea nu mai sînt plante;

sistem integrat de protecţie a plantelor – sistem de combatere a organismelor dăunătoare pentru plante, caracterizat prin aplicarea raţională a unei combinaţii de măsuri biologice, biotehnologice, chimice, fizice, agrotehnice sau referitoare la selecţia plantelor, în cadrul căreia produsele de uz fitosanitar sînt limitate la strictul necesar pentru a menţine prezenţa organismelor dăunătoare sub limita de la care apar daune sau pierderi economice  inacceptabile;

stare fitosanitară – stare a solurilor, pădurilor şi vegetaţiei, determinată de numărul de dăunători ai plantelor, de răspîndirea bolilor de plante şi de existenţa buruienilor;

unitate agricolă – întreprindere agricolă, activitatea căreia ţine de producerea, păstrarea, transportarea, comercializarea plantelor, părţilor vii ale plantelor, seminţelor şi produselor vegetale, bunurilor conexe supuse regimului fitosanitar, utilizarea produselor de uz fitosanitar şi a fertilizanţilor;

zonă ameninţată – teritoriu în hotarul căruia condiţiile sînt favorabile stabilirii unui organism de carantină a cărui prezenţă poate atrage pierderi economice considerabile;

zonă de carantină – teritoriu în a cărui limită este stabilit un regim de carantină special în perimetrul căruia este prezent un organism de carantină şi care face obiectul combaterii şi lichidării;
zonă protejată – zonă reglementată pentru protecţia eficientă a unui spaţiu teritorial, în scopul de a preveni introducerea şi/sau răspîndirea organismelor (obiectelor) de carantină sau de a limita impactul economic al unor organisme de carantină. 

Articolul 3. Scopul legii

Scopul prezentei legi îl constituie consolidarea cadrului juridic şi instituţional, crearea condiţiilor economico-juridice adecvate organizării şi desfăşurării protecţiei plantelor şi carantinei fitosanitare, care să asigure:

a) protecţia teritoriului ţării împotriva introducerii, răspîndirii şi/sau migrării, inclusiv din alte state, pe teritoriul Republicii Moldova a organismelor de carantină dăunătoare plantelor sau produselor vegetale;

b) preîntîmpinarea răspîndirii în masă a organismelor dăunătoare, evitarea pierderilor recoltei şi obţinerea unei producţii agricole ecologice. 

Articolul 4. Sistemul integrat de protecţie a plantelor

(1) Protecţia plantelor şi a altor forme de vegetaţie, precum şi a produselor vegetale împotriva organismelor dăunătoare este o activitate de interes naţional şi constituie una din funcţiile de bază ale autorităţii publice centrale în domeniul agriculturii şi ale autorităţilor administraţiei publice locale, o obligaţie a tuturor persoanelor fizice şi juridice.

(2) Acţiunile de eradicare a organismelor dăunătoare, stabilite prin regimul fitosanitar aplicabil pe teritoriul Republicii Moldova, vor fi aplicate în strînsă concordanţă şi simultan cu măsurile de protecţie împotriva introducerii acestora în ţară din străinătate.

(3) Regimul fitosanitar ce se impune, măsurile de siguranţă şi prevenire a pericolului introducerii sau răspîndirii organismelor dăunătoare vor fi aplicate în egală măsură atît în relaţiile comerciale interstatale, cît şi în relaţiile comerciale interne.

(4) Regimul fitosanitar naţional va fi aplicat uniform pe întreg teritoriul ţării, avînd în vedere diferenţa dintre cerinţele de siguranţă ce se aplică produselor naţionale, pe de o parte, şi cele care se aplică importurilor din alte state, pe de altă parte.

(5) Protecţia plantelor se realizează în cadrul sistemului integrat de protecţie a plantelor.

(6) Protecţia plantelor se realizează prin: 

a) elaborarea şi realizarea programelor complexe de stat, ştiinţific fundamentate, de prevenire şi lichidare a organismelor dăunătoare, în special a celor extrem de periculoase;

b) organizarea de cercetări ştiinţifice, elaborarea şi aplicarea unor sisteme integrate de protecţie a plantelor, capabile să prevină înmulţirea în masă şi răspîndirea dăunătorilor, bolilor şi buruienilor; 

c) constituirea unui sistem integrat de pregătire şi reciclare a specialiştilor în domeniul protecţiei plantelor; 

d) crearea fondului de rezervă al produselor de uz fitosanitar, destinat protecţiei plantelor în situaţii excepţionale; 

e) monitorizarea şi prognoza fitosanitară. 

(7) Sistemul integrat de protecţie a plantelor include:

a) măsuri de prevenire şi combatere a organismelor dăunătoare; 

b) îmbinarea raţională a mijloacelor chimice cu cele biologice, folosirea metodelor fizico-mecanice şi aplicarea întregului complex de măsuri agrofitotehnice în procesul prevenirii şi combaterii organismelor dăunătoare; 

c) extinderea cultivării unor soiuri si hibrizi rezistenţi la atacul organismelor dăunătoare; 

d) tratarea seminţelor si a materialului săditor pentru toate culturile; 

e) respectarea rotaţiei culturilor, în cadrul asolamentelor; 

f) administrarea uniformă şi echilibrată a fertilizanţilor naturali şi chimici; 

g) executarea lucrărilor agrotehnice în condiţii care să asigure distrugerea resturilor vegetale din sol, diminuarea surselor de agenţi patogeni şi dăunători, crearea condiţiilor optime pentru creşterea şi dezvoltarea plantelor; 

h) asigurarea densităţii optime a plantelor cultivate, în vederea folosirii eficiente a tratamentelor de combatere a organismelor dăunătoare; 

i) extinderea metodelor fizice şi biologice de combatere a organismelor dăunătoare şi buruienilor;

j) limitarea utilizării produselor chimice şi interzicerea celor dăunătoare pentru om sau care au efecte negative asupra mediului şi a echilibrului biologic în natură, prin acumularea de reziduuri în sol, în produsele agroalimentare şi în organismul uman; 

k) perfecţionarea sistemelor de prognoză şi avertizare a atacurilor organismelor dăunătoare şi a tratamentelor împotriva acestora, precum şi a cartării răspîndirii buruienilor, în vederea raţionalizării şi diminuării numărului de tratamente chimice şi a creşterii eficienţei acestora.

(8) Aplicarea tratamentelor cu insecticide în perioada înfloririi plantelor se va efectua în condiţii care să asigure protecţia albinelor, prin folosirea unor produse selective, inofensive pentru acestea, cu prevenirea din timp a apicultorilor asupra tratamentelor ce se vor aplica. 

(9) In cadrul sistemului integrat de protecţie a plantelor, tratamentele chimice vor fi aplicate, de regulă, în perioadele anterioare apariţiei fructelor şi a altor părţi ale plantelor, folosite în alimentaţia omului sau în furajarea animalelor. 

(10) In scopul sporirii eficienţei economice a măsurilor de protecţie a plantelor, a activităţii de cercetare ştiinţifică, de producţie şi de utilizare a mijloacelor de combatere a organismelor dăunătoare şi buruienilor se va urmări:

a) dezvoltarea cercetărilor privind biologia dăunătorilor, agenţilor patogeni şi a buruienilor, în vederea creării unor preparate biologice eficiente, a perfecţionării tehnologiilor de producere şi utilizare a acestora, precum şi a reducerii numărului de tratamente chimice în măsurile fitosanitare; 

b) extinderea utilizării produselor de uz fitosanitar concomitent cu semănatul, aplicarea îngrăşămintelor, irigarea, întreţinerea culturilor şi alte lucrări agrotehnice, în vederea reducerii tasării solului si vătămării mecanice a plantelor, a diminuării consumului de resurse energetice şi economisirii cheltuielilor; 

c) asigurarea cu echipamente multifuncţionale, care să permită efectuarea lucrărilor de protecţie a plantelor. 

Articolul 5. Sistemul măsurilor de protecţie a plantelor, inclusiv în cadrul regimului de carantină fitosanitară 

Sistemul măsurilor de protecţie a plantelor, inclusiv în cadrul regimului de carantină fitosanitară, include:
a) elaborarea şi aplicarea acţiunilor de protecţie a teritoriului ţării împotriva introducerii sau migrării din alte state a obiectelor de carantină; 

b) depistarea, localizarea şi organizarea lichidării la timp a obiectelor de carantină; 

c) exercitarea supravegherii şi controlului de stat privind carantina fitosanitară la producerea, achiziţionarea, transportarea, păstrarea, prelucrarea, comercializarea şi folosirea producţiei supuse carantinei fitosanitare;
d) aprobarea şi respectarea regulilor şi instrucţiunilor în domeniul carantinei fitosanitare şi de dezinfectare a materialelor şi obiectelor supuse carantinei; 

e) aprobarea listelor obiectelor de carantină, precizarea nomenclatorului speciilor de dăunători, agenţi patogeni ai plantelor, buruienilor, neatesate pe teritoriul ţării  sau cu arie limitată de răspîndire pe teritoriul ţării; 

f) exercitarea supravegherii şi controlului de carantină fitosanitară asupra producţiei supuse carantinei, importate şi exportate din ţară, inclusiv a conţinutului vegetal al coletelor poştale, bagajelor de mînă, altor bagaje, precum şi a ambalajului, materialelor pentru ambalare, mijloacelor de transport; 

g) organizarea şi efectuarea dezinfestării producţiei agricole, seminţelor, materialului săditor, ambalajului, materialelor pentru ambalare, mijloacelor de transport, altor materiale şi obiecte supuse carantinei şi în conformitate cu regimul de carantină fitosanitară stabilit; 

h) exercitarea controlului asupra pepinierelor, parcelelor experimentale pentru încercarea soiurilor, serelor pentru producerea seminţelor, materialului săditor, altui material importat, precum şi asupra îndeplinirii măsurilor de carantină fitosanitară de către autorităţile publice centrale şi locale, persoanele juridice şi fizice implicate în astfel de activităţi; 

i) eliberarea certificatelor fitosanitare şi permiselor fitosanitare de carantină pentru import al producţiei vegetale şi al altor încărcături supuse carantinei fitosanitare;

j) instituirea regimului de carantină fitosanitară;

k) reprezentarea şi apărarea intereselor Republicii Moldova privind carantina fitosanitară în organizaţiile de profil regionale şi internaţionale; 

l) aplicarea măsurilor fitosanitare, în comun cu alte ţări, în baza acordurilor internaţionale la care Republica Moldova este parte. 

CAPITOLUL II. ORGANIZAREA INSTITUŢIONALĂ 
ŞI ATRIBUŢIILE AUTORITĂŢILOR PUBLICE ÎN DOMENIUL PROTECŢIEI PLANTELOR ŞI CARANTINEI FITOSANITARE

Articolul 6. Atribuţiile autorităţii publice centrale în domeniul agriculturii 

Autoritatea publică centrală în domeniul agriculturii 

1) elaborează şi promovează politica unică de stat în domeniul protecţiei plantelor şi carantinei fitosanitare;

2) propune Guvernului spre aprobare: 

a) listele organismelor dăunătoare, plantelor, produselor vegetale şi altor obiecte, a căror introducere şi răspîndire în ţară este interzisă; 

b) lista plantelor, produselor vegetale şi altor obiecte supuse carantinei originare din ţară, supuse inspecţiei fitosanitare la locul de producţie înainte de a fi exportate;

c) proiecte de hotărîri privind instituirea carantinei fitosanitare, regimului de zonă protejată sau de zonă ameninţată în ţară sau într-o regiune de dezvoltare, asigurînd finanţarea activităţilor de protecţie a plantelor şi carantină fitosanitară, de supraveghere şi control fitosanitar de stat;

d) măsuri de prevenire şi combatere a dăunătorilor, bolilor şi buruienilor în procesul comercializării plantelor şi produselor vegetale;

3) stabileşte, în caz de pericol fitosanitar eminent, cu informarea Guvernului, cerinţe suplimentare în domeniul protecţiei plantelor şi produselor vegetale, precum şi măsuri de limitare sau interzicere a comercializării şi importului anumitor tipuri de plante, produse vegetale, lemn şi produse din lemn, care provin din zone contaminate din alte state;

4) în vederea prevenirii introducerii şi răspîndirii pe teritoriul Republicii Moldova a organismelor dăunătoare: 

a) interzice introducerea în ţară a anumitor organisme dăunătoare, plante şi produse vegetale;

b) pune în aplicare cerinţe speciale pentru introducerea şi circulaţia plantelor, produselor vegetale şi a altor obiecte supuse carantinei pe teritoriul ţări; 

c) solicită, în mod expres, efectuarea unor controale fitosanitare speciale în statele producătoare şi/sau exportatoare;

5) asigură colaborarea Republicii Moldova în domeniul protecţiei plantelor şi carantinei fitosanitare cu autorităţile publice de profil ale statelor străine;
6) asigură promovarea politicii de stat privind:

a) armonizarea legislaţiei naţionale cu legislaţia comunitară în domeniul protecţiei plantelor şi carantinei fitosanitare;

b) cercetările ştiinţifice în domeniul protecţiei plantelor şi carantinei fitosanitare, pregătirea şi perfecţionarea cadrelor în domeniu;

7) controlul activităţii organului de supraveghere şi control fitosanitar, coordonează şi asigură controlul utilizării mijloacelor tehnico-materiale de protecţie a plantelor.
Articolul 7. Atribuţiile organului de supraveghere şi control fitosanitar 
(1) Organul de supraveghere şi control fitosanitar este autoritatea statului în domeniul protecţiei plantelor şi carantinei fitosanitare, subordonată autorităţii publice centrale în domeniul agriculturii;

(2) Organul de supraveghere şi control fitosanitar dispune de subdiviziuni teritoriale-direcţiile de supraveghere fitosanitară şi control semincer raionale/municipale (în continuare – direcţiile teritoriale de supraveghere şi control semincer).

(3) Organul de supraveghere şi control fitosanitar interacţionează în chestiunile protecţiei plantelor şi carantinei fitosanitare cu autorităţile publice centrale şi locale, Academia de Ştiinţe a Moldovei şi alte instituţii de cercetări ştiinţifice, cu instituţiile de învăţămînt şi asociaţiile obşteşti de profil, cu alte autorităţi publice şi private, după caz. 

(4) Organul de supraveghere şi control fitosanitar: 

a) elaborează şi asigură implementarea sistemului integrat de protecţie a plantelor şi produselor vegetale de organisme dăunătoare, boli şi buruieni;

b) exercită, supravegherea, controlul de stat şi monitorizarea sistematică a organismelor (obiectelor) de carantină; 

c) efectuează organizarea şi coordonarea măsurilor de protecţie a plantelor şi produselor vegetale de organisme dăunătoare şi buruieni, în scopul sporirii productivităţii şi calităţii culturilor agricole şi silvice;

d) organizează, dirijează şi coordonează activităţile de protecţie a plantelor şi carantină fitosanitară, asigură menţinerea echilibrului ecologic şi ameliorarea stării fitosanitare pe întreg teritoriul ţării;

e) elaborează, aprobă şi implementează programe speciale de pronosticare, prevenire, combatere şi lichidare a focarelor de organisme dăunătoare şi de carantină;

f) organizează lucrările de depistare şi lichidare promptă a focarelor de organisme dăunătoare extrem de periculoase; 

g) dispune luarea măsurilor de urgenţă pentru lichidarea promptă a focarelor şi/sau a invaziilor de organisme dăunătoare şi buruieni;

h) asigură aplicarea măsurilor fitosanitare, ce se impun de situaţia fitosanitară, în toată ţara, în unele localităţi sau regiuni, din care produsul respectiv provine şi/sau în statele, pentru care acest produs este destinat;
i) coordonează procedurile de eliberare a certificatului fitosanitar şi a paşaportului fitosanitar, de evidenţă a producătorilor, exportatorilor, importatorilor, centrelor de expediere şi depozitelor colective de plante şi produse vegetale, gestionează filierele de risc pe sectoare de producţie;

j) întocmeşte procese-verbale de constatare a contravenţiilor administrative în domeniul protecţiei plantelor şi carantinei fitosanitare şi transmite dosarele instanţelor judecătoreşti competente;

k) elaborează şi prezintă autorităţii publice centrale în domeniul agriculturii propuneri privind necesarul de mijloace financiare pentru acţiunile de protecţie a plantelor şi carantină fitosanitară finanţate de la bugetul de stat; 
l) exercită controlul asupra producţiei supuse carantinei fitosanitare, importate şi exportate din ţară, inclusiv a conţinutului vegetal al coletelor poştale, bagajelor de mînă, altor bagaje, precum şi a ambalajului, materialelor pentru ambalare, mijloacelor de transport şi altor bunuri conexe supuse regimului fitosanitar în condiţiile prezentei legi;

m) dispune efectuarea expertizei de laborator a plantelor şi produselor vegetale, altor bunuri conexe supuse regimului fitosanitar, importate în şi exportate din ţară; 

n) organizează şi efectuează dezinfestarea producţiei agricole, seminţelor, materialului săditor, ambalajului, materialelor pentru ambalare, mijloacelor de transport, altor materiale şi obiecte supuse carantinei; 

o) eliberează paşapoarte fitosanitare, certificate fitosanitare, precum şi permise fitosanitare de carantină pentru importul plantelor, produselor vegetale, lemnului şi produselor din lemn, altor materiale şi obiecte supuse carantinei fitosanitare în condiţiile prezentei legi;

p) aprobă şi pune în aplicare măsuri, cerinţe, condiţii şi activităţi speciale de protecţie a plantelor şi produselor vegetale;

q) recunoaşte măsurile fitosanitare aplicate în cadrul statelor-membre ale Organizaţiei Mondiale a Comerţului, ca fiind echivalente, în cazul în care acestea diferă de cele naţionale;

r) asigură realizarea măsurilor fitosanitare în ţară, precum şi monitorizează asemenea măsuri în statele-membre ale Organizaţiei Mondiale a Comerţului, unde există condiţii similare, în modul în care acestea să nu creeze discriminare între statele-membre şi obstacole camuflate pentru comerţul internaţional;  

s) propune Guvernului, prin intermediul autorităţii publice centrale în domeniul agriculturii, sau al autorităţilor administraţiei publice locale, instituirea şi ridicarea carantinei fitosanitare, regimului fitosanitar de zonă protejată sau de zonă ameninţată;
t) exercită activitatea de inspecţie fitosanitară în condiţiile prezentei legi; 

u) limitează introducerea de plante şi produse vegetale originare din state străine în cazul în care există indicii clare că una dintre normele şi standardele fitosanitare nu a fost respectată.
(5) Organul de supraveghere şi control fitosanitar, în procesul comercializării plantelor şi produselor vegetale, supune controlului:

a) existenţa licenţei în cazul producerii şi/sau comercializării seminţelor, materialului de înmulţire şi săditor;

b) existenţa paşaportului fitosanitar, în cazul comercializării plantelor şi produselor vegetale pe piaţa internă;

c) existenţa certificatului fitosanitar, în cazul operaţiunilor de import, export, reexport şi tranzitare a plantelor şi produselor vegetale;

d) existenţa permisului fitosanitar pentru import al producţiei vegetale şi al altor încărcături supuse carantinei fitosanitare;

e) modul în care sînt respectate normele şi standardele fitosanitare în procesul producerii, comercializării şi utilizării plantelor şi produselor vegetale. 

(6) În procesul operaţiunilor de export al plantelor şi produselor vegetale, organul de supraveghere şi control fitosanitar va efectua, periodic, cel puţin o dată în trimestru, controale fitosanitare la locul de producere a plantelor şi produselor vegetale. 

Articolul 8. Atribuţiile autorităţilor administraţiei publice locale 

Autorităţile administraţiei publice locale:

a) la propunerea organului de supraveghere şi control fitosanitar, iau decizii privind instituirea carantinei fitosanitare, regimului de zonă protejată sau de zonă ameninţată în unităţile administrativ-teritoriale  respective;
b) colaborează şi coordonează măsurile fitosanitare ce se impun în localităţile din subordine cu direcţiile teritoriale de supraveghere fitosanitară şi control semincer.
Articolul 9. Asociaţiile profesionale ale specialiştilor în domeniul protecţiei plantelor şi carantinei fitosanitare
Înfiinţarea, înregistrarea şi funcţionarea asociaţiilor obşteşti naţionale şi locale ale specialiştilor în domeniul protecţiei plantelor şi carantinei fitosanitare se efectuează în condiţiile Legii nr. 837-XIII  din  17 mai 1996 cu privire la asociaţiile obşteşti.

CAPITOLUL III. SUPRAVEGHEREA ŞI CONTROLUL
 FITOSANITAR DE STAT. CARANTINA FITOSANITARĂ

Articolul 10. Supravegherea şi controlul fitosanitar de stat 
(1) Supravegherea şi controlul fitosanitar de stat se efectuează în modul stabilit de prezenta lege.

(2) Supravegherea şi controlul fitosanitar de stat în domeniul producerii, comercializării şi utilizării plantelor şi produselor vegetale, inclusiv în cadrul schimburilor interstatale şi operaţiunilor de import-export al acestora sînt exercitate de către conducătorii şi colaboratorii organului de supraveghere şi control fitosanitar şi direcţiile teritoriale de supraveghere fitosanitară şi control semincer ale acesteia, în modul şi limitele stabilite de prezenta lege.

(3) Controlul fitosanitar se va efectua, în mod obligatoriu, la locul de producţie şi se aplică în cazul tuturor plantelor şi produselor vegetale care sînt cultivate, produse, folosite sau altfel prezente în perimetrul spaţiilor de producţie, dar şi asupra mediului de creştere folosit în spaţiul respectiv.
(4) Supravegherea şi controlul fitosanitar de stat include:

a) controlul asupra realizării măsurilor economico-organizatorice, agrotehnice, biologice şi chimice de protecţie a plantelor, asupra respectării normelor de utilizare, păstrare şi transportare a mijloacelor de protecţie a plantelor de către persoanele juridice de drept public sau privat şi persoanele fizice, indiferent de forma de proprietate şi statutul juridic al acestora; 

b) controlul aplicării şi respectării prezentei legi şi normelor tehnice privind protecţia plantelor şi carantina fitosanitară, producerea, achiziţionarea, transportarea, păstrarea, prelucrarea, comercializarea şi folosirea plantelor şi produselor vegetale, precum şi a produselor de uz fitosanitar de către persoanele fizice şi juridice, indiferent de forma de proprietate şi statutul juridic al acestora;

c) depistarea şi stabilirea cauzelor şi condiţiilor apariţiei şi răspîndirii organismelor dăunătoare şi de carantină, precum şi determinarea complexului de măsuri de combatere a acestora;

d) stabilirea modului de utilizare a produselor de uz fitosanitar şi de altă natură pentru protecţia plantelor, produselor vegetale şi produselor din lemn;

e) asigurarea controlului oficial al reziduurilor de produse de uz fitosanitar din plante şi produse vegetale, în cadrul siguranţei alimentare, prin laboratoarele de control toxicologic;

f) asigurarea controlului postomologare al calităţii produselor pentru protecţia plantelor prin laboratoarele de control toxicologic şi controlul utilizării acestor produse de către persoanele juridice şi fizice;

g) controlul de carantină fitosanitară şi expertiza de laborator a producţiei supuse carantinei, importate sau exportate din ţară, inclusiv a conţinutului vegetal al coletelor poştale, bagajelor de mînă, altor bagaje, precum şi a ambalajului, materialelor pentru ambalare, mijloacelor de transport;

h) controlul asupra activităţii pepinierelor de carantină introductivă, altor pepiniere, parcelelor experimentale pentru încercarea soiurilor, serelor pentru producerea seminţelor, materialului săditor şi a altui material importat;

i) prevenirea şi contracararea acţiunilor sau inacţiunilor ce contravin prevederilor prezentei legi şi tragerea la răspundere, în conformitate cu legea, a persoanelor vinovate de comiterea acestora.

(5) Controalele şi inspecţiile fitosanitare:

a) se extind asupra plantelor cultivate şi produselor vegetale, produse sau folosite de producător sau prezente într-o altă formă la sediul sau locul de producţie a acestuia, precum şi asupra mediului de cultură folosit în acel loc;

b) se efectuează la locul de producţie;

c) se efectuează în mod frecvent la intervale de timp corespunzătoare, cel puţin o dată pe an şi cel puţin prin observare vizuală;
d) se extind asupra altor măsuri de protecţie şi prevenire prevăzute de prezenta lege. 

(6) Autorităţile publice, persoanele juridice de drept public sau privat, precum şi persoanele fizice, indiferent de forma de proprietate şi statutul juridic, în scopul prevenirii şi eradicării organismelor de carantină, sînt obligate să asigure: 

a) cercetarea sistematică a semănăturilor şi plantaţiilor, controlul producţiei vegetale, în scopul depistării la timp a obiectelor de carantină; 

b) realizarea măsurilor de profilaxie şi nimicire a obiectelor de carantină, orientate spre prevenirea răspîndirii lor; 

c) întreţinerea într-o stare fitosanitară adecvată a încăperilor unde se păstrează şi se prelucrează producţia supusă carantinei. 

(7) Seminţele, materialul săditor, altă producţie vegetală şi ambalajele destinate comercializării, precum şi bunurile conexe supuse regimului fitosanitar, trebuie să fie dezinfectate, iar seminţele, în caz de necesitate, trebuie curăţate seminţele de buruieni.

(8) În cazul pericolului iminent al introducerii sau răspîndirii organismelor dăunătoare, măsurile de siguranţă provizorii şi de prevenire vor fi aplicate imediat în cazul în care apare şi este declarat regimul fitosanitar respectiv, în funcţie de situaţia apărută. 

Articolul 11. Obiectele supravegherii şi controlului de carantină fitosanitară

(1) Supravegherea şi controlul de carantină fitosanitară se extind asupra: 

a) seminţelor şi materialului săditor de culturi agricole, plantelor şi părţilor vii ale acestora (lăstarilor, bulbilor, tuberculilor, fructelor), precum şi asupra oricăror altor produse vegetale, care pot fi purtătoare de obiecte de carantină; 

b) bunurilor conexe supuse regimului fitosanitar;

c) culturilor de ciuperci vii, bacterii, viruşi, nematozi, acarieni şi insecte; 

d) colecţiilor de insecte, agenţilor patogeni ai bolilor plantelor şi mostrelor de deteriorări provocate de ei, precum şi asupra ierbarelor şi colecţiilor de seminţe; 

e) maşinilor agricole şi uneltelor de lucrare a pămîntului, mijloacelor de transport, tuturor tipurilor de ambalaj, materialelor pentru ambalare, mărfurilor industriale şi articolelor din materiale vegetale care pot fi purtătoare de obiecte de carantină, monoliţilor şi mostrelor de sol; 

f) teritoriilor şi încăperilor unităţilor agricole şi altor agenţi economici, care achiziţionează, depozitează, prelucrează şi comercializează plante şi/sau produse vegetale;

g) terenurilor agricole şi silvice, loturilor de pe lîngă casă şi din cadrul întovărăşirilor pomicole, terenurilor utilizate în alt scop decît cel agricol, inclusiv asupra benzilor de separaţie a drumurilor şi terenurilor de sub liniile de transmisie a energiei electrice.

(2) Producătorii şi oricare alt deţinător de plante şi/sau de produse vegetale sînt obligaţi să anunţe imediat organul de supraveghere şi control fitosanitar şi/sau direcţiile de supraveghere fitosanitară şi control semincer teritoriale despre orice prezenţă neobişnuită de organisme dăunătoare, simptoame sau orice alte anomalii ale plantelor şi produselor vegetale.  

Articolul 12. Procedura controlului de carantină fitosanitară 

(1) Controlul de carantină fitosanitară impune examinarea documentelor însoţitoare ale unei încărcături, verificarea identităţii şi integrităţii încărcăturii, examinarea vizuală pentru identificarea obiectelor de carantină şi respectarea altor cerinţe fitosanitare.

(2) Documentele pentru export, import şi tranzit sînt verificate pentru a stabili dacă acestea sînt complete, exacte şi valabile.

(3) Verificarea identităţii şi integrităţii încărcăturii stabileşte dacă încărcătura este descrisă exact în documentele de însoţire, dacă tipul producţiei, materialelor sau obiectelor corespunde certificatului fitosanitar primit sau care urmează a fi eliberat. În timpul verificării integrităţii încărcăturii se examinează dacă aceasta este clar identificabilă, iar cantitatea şi natura mărfii corespunde celor declarate în certificatul fitosanitar primit sau care urmează a fi eliberat.

(4) Examinarea vizuală serveşte la identificarea dăunătorilor şi verificarea respectării cerinţelor fitosanitare. De la fiecare partidă de încărcătură se prelevă mostre pentru a se determina prezenţa sau lipsa organismelor (obiectelor) de carantină sau organismelor dăunătoare extrem de periculoase, care sînt supuse investigaţiilor de laborator.

(5) Respectarea cerinţelor fitosanitare include verificarea încărcăturii în scopul constatării nivelului de prelucrare, dezinfectării, stabilirii contaminanţilor (frunze, sol), absenţei încărcăturilor neautorizate, stabilirii respectării cerinţelor în timpul ambalării sau transportării încărcăturii, a cerinţelor legate de originea încărcăturii şi de punctul de intrare, precum şi de marcarea materialelor de ambalaj din lemn.

(6) În cazul importului şi/sau exportului plantelor, produselor vegetale şi a altor obiecte supuse carantinei, ambalajul, precum şi mijloacele de transport al acestora, se inspectează meticulos, fie în întregime, fie în baza unor probe reprezentative, pentru a se asigura că acestea nu sînt contaminate cu organismele dăunătoare.

(7) Controlul de carantină se finalizează cu perfectarea actului controlului fitosanitar al producţiei, materialelor şi bunurilor conexe supuse carantinei, actului controlului fitosanitar al locului de unde a fost produsă şi încărcată marfa şi cu luarea deciziei referitor la modul în care încărcătura corespunde cerinţelor fitosanitare.

(8) În cazul în care cerinţele fitosanitare sînt satisfăcute, se permite exportul încărcăturilor şi se eliberează certificatul fitosanitar, iar încărcăturilor importate sau tranzitate li se permite introducerea pe teritoriul Republicii Moldova sau tranzitul lor pe teritoriul ţării.

(9) În cazul în care cerinţele fitosanitare nu sînt satisfăcute, încărcăturile destinate exportului sau reexportului nu se certifică pînă la luarea măsurilor în vederea respectării cerinţelor fitosanitare, iar încărcăturile importate sau tranzitate, în funcţie de nivelul de risc, sînt returnate în ţara exportatoare sau nimicite.

(10) Organizarea controalelor şi inspecţiilor fitosanitare se efectuează fără nici o discriminare, inclusiv:

a) controale ocazionale, la orice oră şi în orice loc în care sînt amplasate plantele, produsele vegetale sau alte obiecte;

b) controale ocazionale la locul în care sînt cultivate, stocate sau scoase la vînzare plantele, produsele vegetale sau alte obiecte, precum şi la sediul producătorilor şi/sau cumpărătorilor;

c) controale ocazionale concomitent cu orice altă verificare a documentelor efectuată din alte motive, decît cele legate de sănătatea plantelor.

(11) Controalele trebuie să aibă loc cu regularitate la locul de producere, transportare, utilizare şi circulaţie a plantelor, produselor vegetale şi bunurilor conexe supuse regimului fitosanitar. Controalele pot avea anumite ţinte în cazul în care există prezumţia că una sau mai multe prevederi legale nu au fost respectate.

(12) Producătorii şi alţi deţinători de plante, produse vegetale şi bunuri conexe supuse regimului fitosanitar vor păstra paşapoartele fitosanitare cel puţin un an de zile din data eliberării şi vor înregistra în registrele lor de evidenţă principalele date din acestea.

(13) Inspectorii fitosanitari au acces la plante, produse vegetale sau alte obiecte la orice etapă a producţiei sau a circulaţiei acestora, în scopul comercializării, precum şi dreptul de a efectua orice investigaţie necesară pentru controalele oficiale, inclusiv cele ce ţin de paşapoartele/certificatele fitosanitare sau de registrele oficiale.

(14) Controalele oficiale pot fi asistate de către experţi independenţi.

(15) Sînt scutiţi de controlul oficial pentru depistarea organismelor dăunătoare din plante în cazul circulaţiei unor cantităţi mici de plante, produse vegetale, alimente sau hrană pentru animale, în cazul în care se intenţionează folosirea lor de către proprietar sau destinatar în scopuri neindustriale şi necomerciale, cu condiţia că nu există riscul răspîndirii organismelor dăunătoare. 

Articolul 13. Decontaminarea producţiei, materialelor şi obiectelor supuse carantinei 

(1) Decontaminarea producţiei, materialelor şi obiectelor supuse carantinei, importate în şi exportate din Republica Moldova se efectuează de către subdiviziunea respectivă a organului de supraveghere şi control fitosanitar. 

(2) Cheltuielile legate de dezinfectarea producţiei, materialelor şi obiectelor supuse carantinei se acoperă din contul posesorului sau destinatarului încărcăturii, conform tarifelor specificate în anexa nr. 2 la prezenta lege. 

(3) Pepinierele de carantină introductivă şi oranjeriile se organizează în cadrul instituţiilor de cercetări ştiinţifice, grădinilor botanice şi în cadrul altor instituţii, iar parcelele experimentale de carantină pentru cercetarea – testarea – experimentarea soiurilor – în cadrul organizaţiilor şi întreprinderilor de stat pentru încercarea soiurilor. 

Articolul 14. Instituirea şi ridicarea regimului de carantină fitosanitară, zonă protejată sau zonă ameninţată

(1) La depistarea obiectelor de carantină, Guvernul, autorităţile administraţiei publice locale, la propunerea organului de supraveghere şi control fitosanitar, iau decizia privind instituirea carantinei fitosanitare în ţară, într-o regiune concretă sau unitate administrativ-teritorială, municipiu, oraş, comună, sat, fie zonă protejată sau zonă ameninţată, şi întreprind măsuri imediate de localizare şi lichidare a focarelor.

(2) După luarea deciziei privind instituirea regimului de carantină fitosanitară, de zonă protejată sau de zonă ameninţată, organul de supraveghere şi control fitosanitar şi direcţiile teritoriale de supraveghere fitosanitară şi control semincer aduc la cunoştinţa persoanelor juridice şi fizice implicate aplicarea restricţiilor de carantină şi necesitatea efectuării măsurilor de lichidare a focarelor obiectelor de carantină. 

(3) În teritoriul unde s-a instituit regimul de carantină fitosanitară, de zonă ameninţată sau de zonă protejată are loc limitarea intrării şi ieşirii mijloacelor de transport, altor bunuri conexe supuse regimului fitosanitar, supravegherea, monitorizarea şi controlul acestora, interzicerea intrării şi ieşirii producţiei supuse carantinei, bunurilor conexe supuse regimului fitosanitar, dezinfectarea materialelor, obiectelor şi bunurilor conexe supuse carantinei, prelucrarea tehnică sau nimicirea lor. 

(4) Producţia supusă carantinei, după caz, bunurile conexe supuse regimului fitosanitar, scoase din zona în care au fost stabilite restricţii de carantină fără permisiunea organului de supraveghere şi control fitosanitar, urmează a fi restituită, dezinfectată, rechiziţionată, confiscată în condiţiile legii şi transmisă societăţilor comerciale sau de prelucrare respective, fie nimicită, după caz. 

(5) Organul de supraveghere şi control fitosanitar şi direcţiile teritoriale de supraveghere fitosanitară şi control semincer, efectuează controale privind respectarea regimului de carantină fitosanitară, de zonă protejată sau de zonă ameninţată, fără nici o discriminare în ceea ce priveşte originea plantelor, produselor vegetale şi/sau a bunurilor conexe supuse regimului fitosanitar.

(6) Carantina fitosanitară, regimul de zonă protejată sau de zonă ameninţată se ridică, la propunerea organului de supraveghere şi control fitosanitar, de către organele care au instituit-o, după efectuarea măsurilor de carantină şi după lichidarea totală a focarelor depistate de obiecte de carantină.

Articolul 15. Zona protejată şi monitorizarea acesteia  

(1) Zonă protejată este zona sau teritoriul:

a) în care unul sau mai multe organisme de carantină, care s-au stabilit în una sau mai multe localităţi din ţară, nu sînt endemice sau nu s-au stabilit în ciuda condiţiilor favorabile pentru stabilirea lor în acel loc; 

b) în care există pericolul stabilirii anumitor organisme de carantină, date fiind condiţiile ecologice favorabile pentru anumite culturi, în ciuda faptului că aceste organisme nu sînt endemice sau nu s-au stabilit în ţară; şi

c) care, în urma monitorizării şi controalelor fitosanitare efectuate, a fost declarată ca atare de către organul de supraveghere şi control fitosanitar, la demersul direcţiilor teritoriale de supraveghere fitosanitară şi control semincer, autorităţilor administraţiei publice locale, instituţiilor ştiinţifice şi asociaţiilor obşteşti de profil, altor persoane juridice de drept public sau privat competente.

(2) În cazul în care instituirea zonei protejate se face în baza prevederilor lit. b) alin. (1) din prezentul articol, monitorizarea şi controalele fitosanitare sînt la latitudinea organului de supraveghere şi control fitosanitar.

(3) Se consideră că un organism dăunător s-a stabilit într-o anumită zonă:

a) în cazul în care se ştie apriori de existenţa lui acolo; 

b) nu s-a luat nici o măsură oficială pentru eradicarea acestuia; şi

c) măsurile aplicate s-au dovedit ineficiente pentru o perioadă de cel puţin doi ani consecutivi. 

(4) Organul de supraveghere şi control fitosanitar va efectua controale şi monitorizări oficiale frecvente şi sistematice asupra prezenţei organismelor dăunătoare respective în zona protejată. 

(5) Riscul prezentat de identificarea organismelor dăunătoare se analizează de către organul de supraveghere şi control fitosanitar şi se iau măsurile corespunzătoare în conformitate cu prezenta lege. 

(6) Numărul şi calitatea controalelor şi monitorizărilor efectuate se stabilesc în funcţie de principiile ştiinţifice şi statistice unanim acceptate la nivel naţional şi/sau internaţional. 

(7) Rezultatele controalelor se aduc la cunoştinţă autorităţii publice centrale în domeniul agriculturii şi Guvernului, care, în conformitate cu acordurile internaţionale, la care Republica Moldova este parte, se transmit statelor vecine şi altor state interesate.

Articolul 16. Verificarea executării măsurilor fitosanitare 

(1) Organul de supraveghere şi control fitosanitar, la verificarea executării măsurilor fitosanitare stabilite, în termen de pînă la 7 zile calendaristice, asigură: 

a) echivalarea procedurilor stabilite fără întîrziere şi în condiţii nu mai puţin favorabile pentru producţia importată în comparaţie cu producţia autohtonă similară; 

b) publicarea sau comunicarea din timp a informaţiei privind perioada de desfăşurare a fiecărei proceduri, la cererea solicitantului, prompt şi în volum deplin, vizînd toate neajunsurile, pentru ca solicitantul să aibă posibilitatea de a le lichida. Orice întîrziere a comunicării va fi însoţită de explicaţiile necesare; 

c) motivarea solicitării informaţiei necesare pentru efectuarea procedurilor privind controlul şi inspectarea ; 

d) respectarea confidenţialităţii informaţiei privind producţia importată, care derivă din necesitatea efectuării controlului, inspectării sau aprobării, în condiţii nu mai puţin favorabile decît pentru producţia autohtonă şi astfel încît să fie protejate interesele comerciale legitime; 

e) limitarea solicitării de mostre ale unui produs, în scopul efectuării controlului, inspectării sau aprobării, ţinîndu-se cont de oportunitate şi necesitate; 

f) echivalarea tarifelor pentru proceduri la produsele importate cu tarifele pentru proceduri la produsele autohtone, făcîndu-le similare sau aceleaşi cu cele din ţările-membre ale Organizaţiei Mondiale a Comerţului (OMC) şi care să nu depăşească costul lucrărilor efectuate; 

g) utilizarea criteriilor similare celor utilizate faţă de produsele autohtone, la efectuarea procedurilor respective şi la selectarea mostrelor de produse importate, astfel încît să se reducă la maximum inconvenienţele provocate solicitanţilor, importatorilor, exportatorilor sau agenţilor acestora; 

h) limitarea procedurii în toate cazurile de modificare a specificaţiei unui produs, după efectuarea controlului şi inspectării, în conformitate cu regulile stabilite, fapt necesar pentru a se convinge pe deplin că produsul corespunde normelor fitosanitare; 

i) respectarea procedurii de examinare a plîngerilor asupra efectuării unor astfel de proceduri şi de corectare atunci cînd plîngerea este justificată; 

j) acordarea asistenţei necesare pentru facilitarea controlului. 

(2) Anumite plante, produse vegetale şi alte bunuri conexe supuse regimului fitosanitar, dacă este necesar, la decizia organului de supraveghere şi control fitosanitar şi/sau a direcţiilor teritoriale de supraveghere fitosanitară şi control semincer, pot fi verificate, inclusiv, în baza setului de documente însoţitoare şi a inspecţiilor fitosanitare a acestor categorii de bunuri, începînd cu originea, în funcţie de natura producţiei, condiţiile de producere şi de comercializare.

(3) În cazul în care răspîndirea organismelor dăunătoare nu reprezintă un pericol pentru vecini, micii producători sau prelucrători cu statut de persoană fizică, neimplicaţi profesional în producţia de plante, şi a căror producţie de plante, produse vegetale şi alte obiecte în totalitate sînt destinate folosirii finale pe piaţa locală, se scutesc de inspecţia fitosanitară, dar o astfel de scutire, poate fi revizuită de către organul de supraveghere şi control fitosanitar şi/sau direcţiile teritoriale de supraveghere fitosanitară şi control semincer, în raport cu starea fitosanitară a zonei ameninţate, zonei de carantină sau zonei protejate.

(4) Transporturile originare din alte state, declarate că nu conţin plante, produse vegetale şi alte obiecte supuse carantinei, sînt inspectate în cazul în care există temei că sînt încălcate cerinţele în această privinţă.

Articolul 17. Riscul fitosanitar 

(1) Riscul pătrunderii şi răspîndirii obiectelor de carantină se determină în baza tehnicii determinării riscului, elaborate de organismele internaţionale competente. 

(2) La determinarea riscului se iau în considerare dovezile ştiinţifice existente, metodele şi procedeele de producţie, inspectările, mostrele de producţie, răspîndirea bolilor, dăunătorilor plantelor şi buruienilor, existenţa anumitor zone unde nu apar obiecte de carantină, condiţiile ecologice ale mediului înconjurător, regimurile de carantină etc. 

(3) În procesul determinării riscului contaminării plantelor cu organisme (obiecte) de carantină şi al elaborării măsurilor pentru atingerea nivelului corespunzător de protecţie fitosanitară contra riscului menţionat, se iau în considerare pierderile potenţiale din diminuarea recoltei sau a volumelor de vînzare a producţiei agricole, ca urmare a pătrunderii sau răspîndirii organismelor (obiectelor) de carantină, cheltuielile suportate la desfăşurarea acţiunilor pentru combaterea acestora şi eficienţa relativă a cheltuielilor aferente realizării măsurilor pentru minimalizarea riscului. 

(4) Analiza riscului fitosanitar se efectuează în trei etape: 

a) la etapa întîi se identifică organismele (obiectele) de carantină şi căile de pătrundere ale acestora pe teritoriul Republicii Moldova; 

b) la etapa a doua se efectuează clasificarea organismelor (obiectelor) de carantină, în scopul determinării criteriilor de combatere a acestora, se evaluează probabilitatea de pătrundere, stabilire şi răspîndire a organismelor (obiectelor) de carantină, precum şi se prognozează potenţialele, consecinţele economice şi impactul acestora asupra mediului;
c) la etapa a treia se determină ansamblul măsurilor de control, în scopul reducerii riscului identificat în etapa a doua.

Articolul 18. Acţiunile organului de supraveghere şi control fitosanitar în cazul lipsei reglementărilor naţionale şi internaţionale în domeniul carantinei fitosanitare

În cazul unor situaţii fitosanitare în care lipsesc reglementări, standarde şi norme fitosanitare naţionale sau internaţionale, sau dacă conţinutul acestora ori recomandările propuse nu corespund reglementărilor, standardelor şi normelor fitosanitare internaţionale, fapt ce poate avea un efect semnificativ asupra comerţului interstatal, organul de supraveghere şi control fitosanitar:

a) publică din timp un aviz privind modificarea stării fitosanitare, care să permită autorităţilor publice competente din alte state să ia cunoştinţă de schimbările parvenite şi de reglementările propuse;

b) notifică autorităţilor publice competente din alte state despre modificările efectuate împreună cu o succintă descriere (argumentare) a reglementării propuse. Asemenea notificări se  prezintă în termene rezonabile pentru a fi produse modificări sau completări la acestea, avînd în vedere propunerile parvenite;

c) prezintă, la solicitare, altor state interesate, copii ale recomandărilor propuse, identificînd elementele care diferă în fond de reglementările, standardele şi normele fitosanitare internaţionale;

d) prezintă, la solicitare, altor state interesate, comentarii în scris şi ţine evidenţa rezultatelor examinărilor;

e) elaborează şi stabileşte măsuri fitosanitare în baza recunoaşterii şi aplicării de măsuri fitosanitare cu statele-membre ale Organizaţiei Mondiale  a Comerţului (OMC), inclusiv în baza rezultatelor confruntării circumstanţelor corespunzătoare legate de riscul pătrunderii şi răspîndirii organismelor (obiectelor) de carantină.

CAPITOLUL IV. MIJLOACELE DE PROTECŢIE A PLANTELOR

Articolul 19. Mijloacele de protecţie a plantelor

Pentru protecţia plantelor şi produselor vegetale contra organismelor dăunătoare şi buruienilor, se aplică produse de uz fitosanitar omologate, care au trecut cercetarea-testarea-experimentarea obligatorie de stat şi sînt recomandate spre aplicare de către instituţiile specializate de cercetări ştiinţifice, permise pentru producere, comercializare, import şi utilizare, în conformitate cu Legea nr. 119-XV din 22 aprilie 2004 cu privire la produsele de uz fitosanitar şi la fertilizanţi şi sînt incluse în Registrul de stat al produselor de uz fitosanitar şi al fertilizanţilor, permise pentru utilizare în Republica Moldova.

Articolul 20. Cercetarea – testarea – experimentarea de stat şi omologarea produselor de uz fitosanitar

Cercetarea – testarea – experimentarea de stat şi omologarea produselor de uz fitosanitar se efectuează în modul stabilit de Legea nr.119-XV din 22 aprilie 2004 cu privire la produsele de uz fitosanitar şi la fertilizanţi.

CAPITOLUL V. PRODUCEREA, COMERCIALIZAREA ŞI UTILIZAREA PLANTELOR ŞI PRODUSELOR VEGETALE

Articolul 21. Comercializarea plantelor şi produselor vegetale pe piaţa internă

(1) Comercializarea plantelor, părţilor vii ale plantelor şi produselor vegetale pe piaţa internă se efectuează în baza:

a) paşaportului fitosanitar, cu excepţia cazului prevăzut la alin. (2) al prezentului articol; 

b) licenţei, pentru dreptul de comercializare a seminţelor, materialului de înmulţire şi săditor;

c) contractului de vînzare-cumpărare sau altui contract de înstrăinare a plantelor şi produselor vegetale.
(2) Obţinerea paşaportului fitosanitar nu este obligatorie pentru micii producători sau prelucrători de plante şi produse vegetale, cu excepţia cazului în care direcţiile teritoriale de supraveghere fitosanitară şi control semincer stabilesc apariţia şi/sau existenţa pericolului răspîndirii organismelor (obiectelor) de carantină în procesul activităţilor comerciale ale acestora. 
Articolul 22. Exportul şi reexportul plantelor, produselor vegetale şi altor obiecte de carantină

(1) Plantele, produsele vegetale şi alte obiecte de carantină, destinate exportului şi/sau reexportului sînt însoţite, în mod obligatoriu, de certificatul fitosanitar respectiv.

(2) În scopul prevenirii apariţiei şi răspîndirii organismelor dăunătoare, exportul anumitor plante, produse vegetale şi altor obiecte supuse carantinei se permite doar în cazul în care înainte de a fi exportate au fost supuse inspecţiei fitosanitare la locul de producţie. 

(3) Se interzice solicitarea unor declaraţii suplimentare în cazul în care plantele şi/sau produsele vegetale sînt însoţite de certificat fitosanitar.

Articolul 23. Importul şi tranzitul plantelor, produselor vegetale şi altor obiecte supuse carantinei

(1) Se interzice introducerea în şi tranzitul pe teritoriului ţării a plantelor, produselor vegetale şi altor obiecte supuse carantinei, dacă nu sînt însoţite de un certificat fitosanitar.

(2) În scopul prevenirii apariţiei şi răspîndirii organismelor dăunătoare, importul anumitor plante, produse vegetale şi altor obiecte supuse carantinei se permite doar în cazul în care înainte de a fi importate şi introduse pe teritoriul ţării au fost supuse inspecţiei fitosanitare la locul de producţie în statul de origine. 

(3) Importul/tranzitul plantelor, produselor vegetale şi altor obiecte supuse carantinei fitosanitare se efectuează numai prin punctele de trecere a frontierei de stat a Republicii Moldova indicate în permisul fitosanitar de carantină pentru importul (tranzitul) respectiv. 

(4) Importul şi/sau tranzitul pe teritoriul Republicii Moldova a plantelor, produselor vegetale şi altor obiecte supuse carantinei, se admite numai la prezentarea permisului fitosanitar de carantină pentru import/tranzit, eliberat de organul de supraveghere şi control fitosanitar, în care se indică condiţiile de import şi de utilizare a producţiei, şi a certificatului fitosanitar, eliberat de către autorităţile competente de carantină fitosanitară ale statului exportator (expeditor), care certifică starea de carantină fitosanitară a fiecărei partide de producţie (încărcături) şi bunuri supuse carantinei fitosanitare.

(5) În cazul în care rezultatele controalelor sînt satisfăcătoare, pentru plantele şi produsele vegetale importate se va elibera un paşaport fitosanitar în condiţiile art. 33 şi 34 ale prezentei legi care să asigure libera circulaţie a acestora pe teritoriul Republicii Moldova.

(6) Dacă se constată că o parte din lotul de plante, produse vegetale sau alte obiecte supuse carantinei sînt contaminate cu organisme dăunătoare, introducerea altor loturi/părţi ale acestora se admite cu condiţia să nu existe pericolul unei contaminări şi să nu existe posibilitatea răspîndirii organismelor dăunătoare.

(7) În cazul în care se constată că nu au fost îndeplinite cerinţele fitosanitare imediat se iau una sau mai multe dintre următoarele măsuri:

a) tratament corespunzător în cazul în care se consideră că, în urma inspecţiei, cerinţele au fost îndeplinite;

b) eliminarea din lot a produselor infectate/infestate;

c) impunerea unei perioade de carantină pînă la obţinerea rezultatelor investigaţiilor sau ale testelor oficiale;

d) refuzul permisiunii de a importa sau de a trimite produsele la o destinaţie în afara ţării;

e) distrugerea plantelor şi alte măsuri prevăzute de legislaţie .

(8) În cazul aplicării măsurilor indicate la lit. c) alin. (7) din prezentul articol  sau a refuzului indicat la lit. d), certificatele fitosanitare sau certificatele fitosanitare de reexpediţie prezentate în cazul în care plantele, produsele vegetale şi alte obiecte sînt prezentate să intre pe teritoriul ţării, sînt anulate de către organul de supraveghere şi control fitosanitar. În momentul anulării, pe certificatul menţionat se aplică pe faţă şi într-un loc vizibil o ştampilă triunghiulară, de culoare roşie, cu marca "certificat anulat", aplicată de către o persoană responsabilă a organului de supraveghere şi control fitosanitar, în care se indică numele şi prenumele acestuia, ora şi data refuzului, cu litere mari şi cel puţin în una din limbile de circulaţie internaţională.
(9) Importatorii care încheie contracte şi angajamente comerciale de livrare în Republica Moldova din alte state a produselor supuse carantinei sînt obligaţi să stipuleze în contracte (angajamente comerciale) condiţiile fitosanitare de conformitate a producţiei ce urmează a fi importată şi să asigure cu rigurozitate executarea întocmai de către exportator a acestor condiţii.

(10) Pentru introducerea pe teritoriul ţării a oricăror plante, părţilor vii ale plantelor sau produse vegetale, precum şi a ambalajului acestora sau a mijloacelor de transport, vor fi luate măsuri fitosanitare speciale împotriva organismelor dăunătoare care atacă plantele sau produsele vegetale, inclusiv cele  depozitate.

(11) Organul de supraveghere şi control fitosanitar, în conformitate cu acordurile internaţionale la care Republica Moldova este parte, va informa autorităţile publice pentru protecţia plantelor din statul expeditor despre toate cazurile în care plantele, produsele vegetale şi/sau alte obiecte care provin din statul respectiv au fost interceptate ca fiind supuse interdicţiilor sau restricţiilor fitosanitare.

(12) Informaţia va fi transmisă imediat, astfel încît autorităţile publice pentru protecţia plantelor din alte state să poată examina cazul, în special pentru a lua măsurile necesare în vederea prevenirii unor alte cazuri similare şi, după caz şi în măsura în care se poate, luarea măsurilor cu privire la transportul interceptat, în conformitate cu gradul de risc al cazului respectiv. 

(13) Prezentarea informaţiei conform alin. (11) din prezentul articol nu exclude aplicarea măsurilor pe care organul de supraveghere şi control fitosanitar le consideră necesare cu privire la lotul interceptat. 

Articolul 24. Cerinţe speciale de protecţie a anumitor plante şi produse vegetale în cadrul operaţiunilor de import 

(1) În scopul prevenirii apariţiei şi răspîndirii organismelor dăunătoare, introducerea şi circulaţia pe teritoriul ţării a anumitor plante, produse vegetale şi a altor obiecte incluse în Lista plantelor, produselor vegetale şi altor obiecte a căror introducere în Republica Moldova este interzisă, precum şi în Lista plantelor, produselor vegetale şi altor obiecte a căror introducere în anumite zone protejate, se permite doar în cazul în care sînt îndeplinite Cerinţele speciale pentru introducerea şi circulaţia plantelor, a produselor vegetale şi altor obiecte pe teritoriul Republicii Moldova, precum şi Cerinţele speciale pentru introducerea şi circulaţia plantelor, a produselor vegetale şi altor obiecte pe teritoriul anumitor zone protejate, aprobate de Guvern.

(2) Prevederile alin. (1) al prezentului articol se aplică şi în cazul comercializării plantelor, produselor vegetale şi altor obiecte pe piaţa internă a ţării, cu excepţia cazului de comercializare a unor cantităţi mici de plante, produse vegetale, alimente sau hrană pentru animale, dacă acestea se folosesc în scopuri neindustriale şi necomerciale sau pentru consum pe parcursul transportului, cu condiţia să nu existe riscul răspîndirii organismelor dăunătoare.

(3) Prevederile alin. (1) al prezentului articol nu se aplică în cazul în care acestea sînt folosite în scopuri experimentale sau ştiinţifice, inclusiv pentru selecţii varietale.

(4) Prevederile alin. (1) al prezentului articol nu se aplică în cazul în care nu există nici un risc al răspîndirii organismelor dăunătoare, dacă plantele, părţile vii ale plantelor şi produsele vegetale sînt folosite sau introduse pentru utilizare în cazuri individuale în apropierea zonei de frontieră, caz în care se va specifică locul şi numele persoanei care foloseşte planta sau produsul respectiv, cu actualizarea datelor şi informarea permanentă a organului de supraveghere şi control fitosanitar. În acest caz, plantele, produsele vegetale şi obiectele respective vor fi însoţite, în mod obligatoriu, de documente oficiale care să ateste localitatea (regiunea de dezvoltare) şi statul din care provin. 

Articolul 25. Interdicţii privind introducerea în ţară a anumitor organisme dăunătoare 

(1) În scopul prevenirii apariţiei şi răspîndirii organismelor dăunătoare se interzice introducerea şi răspîndirea în ţară a anumitor organisme dăunătoare incluse în Lista organismelor dăunătoare ale căror introducere şi răspîndire în Republica Moldova este interzisă, precum şi în Lista organismelor dăunătoare a căror introducere şi răspîndire în Republica Moldova este interzisă în cazul în care acestea sînt prezente la anumite plante sau produse vegetale, aprobate de Guvern.

(2) Organismele dăunătoare se divizează după cum urmează:

a) organisme dăunătoare, a căror apariţie nu s-a constatat în nici o localitate (regiune de dezvoltare) din ţară, dar  care sînt relevante pentru întreaga ţară; 

b) organisme dăunătoare a căror apariţie în ţară este cunoscută, dar care nu sînt endemice sau nu s-au stabilit în întreaga ţară, dar care sînt relevante pentru întreaga ţară;

c) celelalte organisme dăunătoare, relevante pentru zona protejată; 

d) organisme dăunătoare endemice sau stabilite într-una sau mai multe localităţi (regiuni de dezvoltare) din ţară, cu excepţia celor menţionate la lit. b) şi c).

Articolul 26. Interdicţii privind importul anumitor plante, produse vegetale şi altor obiecte de carantină

(1) În scopul prevenirii apariţiei şi răspîndirii organismelor dăunătoare se interzice importul unor plante, părţilor vii ale plantelor, produselor vegetale, agenţilor patogeni ai plantelor, culturilor de ciuperci vii, bacteriilor, virusurilor, precum şi ai insectelor, acarienilor şi nematodelor şi a altor obiecte incluse în Lista plantelor, produselor vegetale şi altor obiecte a căror introducere în Republica Moldova este interzisă, precum şi în Lista plantelor, produselor vegetale şi altor obiecte a căror introducere în anumite zone protejate este interzisă, aprobate de Guvern, precum şi a seminţelor şi materialului săditor în colete poştale, în bagaje de mînă şi în alte bagaje ale pasagerilor, echipajelor şi personalului deservent ale navelor, aeronavelor şi altor tipuri de transport şi a solurilor, plantelor vii înrădăcinate şi părţilor subterane ale acestora, prelevate împreună cu solul.
(2) Prevederile alin. (1) al prezentului articol nu se aplică în cazul în care acestea se folosesc în scopuri experimentale, ştiinţifice sau pentru selecţii varietale.

(3) În cazul în care nu există riscul răspîndirii organismelor dăunătoare alin. (1) al prezentului articol nu se aplică, cu titlu de excepţie, în cazuri individuale specifice, plantelor, produselor vegetale şi altor obiecte care sînt cultivate, produse sau folosite în apropierea zonei de frontieră, dacă sînt introduse pentru a fi folosite în locuri din apropierea zonei de frontieră de pe teritoriul ţării. În acest caz se va specifica locul şi numele persoanei fizice sau juridice care foloseşte planta sau produsul respectiv, cu actualizarea sistematică a datelor şi informarea imediată a organului de supraveghere şi control fitosanitar. 

(4) Plantele, produsele vegetale şi alte obiecte specificate la alin.(3) din prezentul articol vor fi însoţite de documente care să ateste locul (localitatea) şi statul din care provin acestea. 

Articolul 27. Evidenţa producătorilor, importatorilor şi exportatorilor de plante şi produse vegetale

(1) Organul de supraveghere şi control fitosanitar, prin direcţiile teritoriale de supraveghere fitosanitară şi control semincer, ţine evidenţa producătorilor, importatorilor şi exportatorilor de plante, produse vegetale, inclusiv a titularilor de licenţă cu drept de practicare a activităţilor în domeniul producerii şi/sau comercializări seminţelor, materialului de înmulţire şi săditor în modul stabilit prin ordinul conducătorului autorităţii publice centrale în domeniul agriculturii.

(2) Evidenţa nu este obligatorie pentru micii producători sau prelucrători de plante şi produse vegetale.
Articolul 28. Utilizarea plantelor şi produselor vegetale

(1) Plantele şi produsele vegetale, seminţele, materialul de înmulţire şi săditor, se folosesc în activităţi economice, inclusiv pentru crearea plantaţiilor pomicole, bacifere şi viticole, în alte activităţi de întreprinzător.

(2) Se interzice utilizarea plantelor şi produselor vegetale, seminţelor, materialului de înmulţire şi săditor, care nu au fost supuse controlului fitosanitar şi/sau care, în procesul exploatării, au devenit purtătoare de obiecte de carantină, fapt despre care, agenţii economici sau alţi deţinători ai acestora, vor informa organul de supraveghere şi control fitosanitar şi/sau direcţiile teritoriale de supraveghere fitosanitară şi control semincer ale acestora.

(3) Utilizarea plantelor şi produselor vegetale în scopul creării de noi soiuri de plante şi comercializării acestora se efectuează în cadrul instituţiilor ştiinţifice şi celor de învăţămînt de profil, al întreprinderilor de stat, municipale sau private specializate, cu excepţia cazului prevăzut la alin. (4) din prezentul articol.

(4) Se permite utilizarea plantelor şi produselor vegetale în scopul creării de noi soiuri de plante de către micii producători sau prelucrători de plante şi produse vegetale, cu excepţia cazurilor în care direcţiile teritoriale de supraveghere fitosanitară şi control semincer stabilesc apariţia şi/sau existenţa pericolului răspîndirii organismelor de carantină în activităţile acestora.

CAPITOLUL VI. CERTIFICATUL FITOSANITAR, PAŞAPORTUL FITOSANITAR ŞI PERMISUL FITOSANITAR DE CARANTINĂ PENTRU IMPORT (TRANZIT)

Articolul 29. Certificatul fitosanitar

(1) Certificatul fitosanitar este un document oficial, conform certificatului-model al Convenţiei internaţionale pentru protecţia plantelor, întocmit şi eliberat în modul stabilit de prezenta lege, care certifică faptul că producţia, materialele şi alte obiecte supuse carantinei, destinate exportului şi/sau reexportului, corespund cerinţelor fitosanitare.

 (2) Forma certificatului fitosanitar se stabileşte de Guvern. 

(3) Certificatul fitosanitar se eliberează exportatorului de către direcţia teritorială de supraveghere fitosanitară şi control semincer în raza de acţiune a căreia sînt produse materialele şi obiectele supuse carantinei, este expediată şi/sau reexpediată încărcătura, pentru a fi prezentat reprezentanţilor organizaţiei în domeniul protecţiei plantelor şi carantinei fitosanitare din statul importator.

(4) Organul de supraveghere şi control fitosanitar eliberează certificate fitosanitare în cazul în care statele importatoare impun o astfel de cerinţă.

(5) Pentru obţinerea certificatului fitosanitar pentru export şi/sau reexport, exportatorul prezintă, în termen de cel puţin 24 de ore înainte de expediere, direcţiei de supraveghere fitosanitară şi control semincer teritoriale respective:

a) cererea persoanei fizice sau juridice privind eliberarea certificatului fitosanitar pentru export şi/sau reexport;

b) certificatul privind utilizarea produselor de uz fitosanitar;

c) certificatul de origine a plantelor, părţilor vii ale plantelor şi/sau a produselor vegetale;

d) licenţa pentru dreptul de producere şi/sau comercializare a seminţelor, materialului de înmulţire şi săditor, în cazul comercializării acestora;

e) certificatul de expertiză de carantină al încărcăturii care urmează să fie exportată, eliberat de laboratorul de carantină fitosanitară respectiv, în cazul comercializării seminţelor, materialului de înmulţire şi săditor;
f) copia contractului de vînzare-cumpărare sau altui act juridic civil, în baza căruia se efectuează exportul sau reexportul producţiei şi bunurilor supuse carantinei fitosanitare;

g) copia facturii fiscale sau a facturii de expediţie pentru încărcătura respectivă. 

h) actul privind efectuarea controlului fitosanitar al unităţilor de transport şi al producţiei, materialelor şi obiectelor supuse carantinei;

i) ambalajele din lemn vor purta o marcare specială în corespundere cu Standardul internaţional privind măsurile fitosanitare nr. 15 „Îndrumar privind reglementarea materialelor de ambalaj din lemn în comerţul internaţional”. 
(6) Termenul de valabilitate al certificatului fitosanitar constituie 14 zile din data eliberării.

Articolul 30. Întocmirea certificatului fitosanitar

(1) În cazul în care, în urma inspecţiilor fitosanitare se constată că au fost îndeplinite cerinţele fitosanitare, se eliberează certificatul fitosanitar pentru plantele, produsele vegetale şi alte obiecte supuse carantinei, în termen de pînă la 10 zile. 

(2) Certificatul fitosanitar se întocmeşte în limba de stat şi cel puţin o limbă de circulaţie internaţională, după caz, în limba oficială a statului de destinaţie şi se completează, cu excepţia ştampilei şi a semnăturii, fie în întregime cu majuscule, fie în întregime dactilografiat. Denumirea botanică a plantelor se indică în limba latină. Modificările neautorizate sau ştersăturile atrag după sine nulitatea certificatului. 

(3) În cazul în care în cadrul tipizatei certificatului fitosanitar nu există spaţiu suficient pentru toate declaraţiile suplimentare, textul poate fi continuat pe versoul formularului.

(4) Certificatul fitosanitar nu poate fi întocmit cu mai mult de 14 zile înainte de data la care plantele, produsele vegetale sau alte obiecte supuse regimului fitosanitar părăsesc statul exportator (expeditor).

(5) Certificarea electronică este admisă în cazul în care condiţiile de aplicare adoptate sunt îndeplinite. 

Articolul 31. Inspecţia suplimentară şi certificatul fitosanitar de reexpediţie 

(1) Plantele, produsele vegetale şi alte obiecte, introduse pe teritoriul ţării dintr-un alt stat şi care urmează să fie introduse pe teritoriul altui stat sînt scutite de o inspecţie suplimentară în cazul în care sînt însoţite de un certificat fitosanitar.

(2) Plantele, produsele vegetale sau alte obiecte care au fost separate, stocate sau ambalajul lor pe teritoriul unui stat şi introduse pe teritoriul altui stat, nu pot fi supuse obligatoriu unei noi inspecţii dacă există declaraţia oficială că aceste produse nu au fost expuse vreunui risc, care ar pune sub semnul întrebării starea fitosanitară a produselor respective. În acest caz, se emite un certificat fitosanitar de reexpediţie, într-un singur exemplar.

(3) Certificatul fitosanitar de reexpediţie se anexează la certificatul fitosanitar emis de primul stat sau la o copie autentificată a acestui certificat. Certificatul respectiv este denumit „certificat fitosanitar pentru reexport”. Certificatul fitosanitar de reexpediţie nu poate fi întocmit cu mai mult de 14 zile înainte de data în care plantele, produsele vegetale sau alte obiecte părăsesc ţara reexpeditoare.

(4) Alin. (1) şi (2) ale prezentului articol, în conformitate cu tratatele internaţionale, la care este parte Republica Moldova, se aplică, de asemenea, în cazul în care plantele, produsele vegetale şi alte obiecte sînt introduse succesiv în mai multe state. Dacă, în acest caz, s-a emis mai mult de un singur certificat de reexpediţie, produsele trebuie să fie însoţite de următoarele documente:

a) ultimul certificat fitosanitar sau o copie autentificată a acestuia;
b) ultimul certificat fitosanitar de reexpediţie;
c) certificatele fitosanitare de reexpediţie anterioare certificatului menţionat la litera (b) sau copiile autentificate ale acestora.

Articolul 32. Paşaportul fitosanitar
(1) Paşaportul fitosanitar este eticheta oficială care însoţeşte plantele si produsele vegetale pe teritoriul ţării şi care atestă că normele şi standardele fitosanitare naţionale au fost respectate.

(2) Paşaportul fitosanitar este eliberat de către direcţiile teritoriale de supraveghere fitosanitară şi control semincer şi este valabil pe tot teritoriul tarii, pentru un anumit teritoriu (regiune) sau pentru o zonă protejată, cu condiţia că în urma controlului fitosanitar efectuat s-a constatat că plantele, produsele vegetale şi/sau bunurile conexe supuse regimului fitosanitar nu sînt purtătoare de organisme (obiecte) de carantină. 

(3) Forma paşaportului fitosanitar se stabileşte de Guvern.

(4) Paşaportul fitosanitar se completează de către direcţia teritorială de supraveghere fitosanitară şi control semincer prin imprimare sau dactilografiere şi conţine, în mod obligatoriu,următoarele informaţii:

a) paşaport fitosanitar;

b) MD – codul ţării;

c) DSFCS - Direcţia teritorială de supraveghere fitosanitară şi control semincer;

d) numărul de înregistrare – numărul de înregistrare a producătorului (numărul de identificare de stat – codul fiscal);

e) numărul de identificare al lotului;

f) denumirea botanică;

g) cantitatea;
h) ZP – zona protejată (unde este cazul);
i) PI – paşaport fitosanitar de înlocuire (unde este cazul);
j) numele ţării de origine sau al ţării expeditoare pentru produsele importate.

Articolul 33. Înlocuirea certificatului fitosanitar cu paşaportul fitosanitar

(1) În cazul în care în urma inspecţiei fitosanitare se consideră că au fost respectate cerinţele fitosanitare în locul certificatului fitosanitar se emite un paşaport fitosanitar pentru a asigura libera circulaţie a plantelor, părţilor vii a plantelor şi produselor vegetale importate pe teritoriul ţării.

(2) Paşaportul fitosanitar poate fi înlocuit, la o dată ulterioară şi în orice localitate sau regiune de dezvoltare, cu un alt paşaport, în următoarele condiţii:

a) înlocuirea paşaportului fitosanitar poate avea loc numai în caz de divizare pe loturi, de combinare a mai multor loturi sau a părţilor acestora, de schimbare a statutului fitosanitar al loturilor, fără a se aduce atingere cerinţelor speciale sau în alte cazuri în conformitate cu lit. d);

b) înlocuirea poate avea loc numai la cererea în scris a persoanelor fizice sau juridice interesate;

c) înlocuirea paşaportului poate fi autorizată numai de direcţia teritorială de supraveghere fitosanitară şi control semincer, responsabilă de zona în care se află sediul solicitantului şi numai dacă se poate garanta identitatea produsului respectiv şi absenţa oricărui risc de infectare provocat de organismele dăunătoare după ce acel produs a fost expediat de către producător;

d) paşaportul de înlocuire va purta o marcă (etichetă) specială şi va include numărul certificatului înregistrării de stat al producătorului iniţial, numele şi prenumele persoanei responsabile care a efectuat modificarea respectivă.

Articolul 34. Restricţii privind eliberarea paşaportului fitosanitar

(1) În cazul în care, în urma inspecţiilor efectuate se consideră că nu au fost îndeplinite cerinţele fitosanitare, paşaportul fitosanitar nu se eliberează, cu excepţia cazului prevăzut la alin. (2) al prezentului articol.

(2) În cazuri speciale, dacă, în urma inspecţiei, s-a stabilit că, o anumită parte din plante sau produse vegetale cultivate, produse sau folosite de către producător sau prezente sub o altă formă la sediul acestuia sau partea din mediul de cultură, folosit acolo, nu prezintă riscul răspîndirii organismelor dăunătoare, prevederile alin. (1) nu se aplică faţă de lotul şi persoana fizică sau juridică respectivă.

(3) În cazul în care se aplică alin. (1) al prezentului articol, faţă de plantele, produsele vegetale sau mediul de cultură în cauză, se aplică una sau mai multe din următoarele măsuri:

a) se aplică un tratament corespunzător, urmat de eliberarea paşaportului fitosanitar, în cazul în care se consideră că, în urma tratamentului, condiţiile au fost îndeplinite;

b) se emite un permis de circulaţie, sub control oficial, către zonele în care acestea nu prezintă nici un risc suplimentar;

c) se emite un permis de circulaţie, sub control oficial, către zonele unde are loc prelucrarea industrială;

d) distrugerea plantelor, produselor vegetale sau mediului de cultură respectiv.

(4) În cazul în care se aplică alin. (1), activităţile producătorului sînt suspendate parţial sau total la produsele respective importate, pînă cînd se asigură eliminarea riscului de răspîndire a organismelor dăunătoare. 

Articolul 35. Permisul fitosanitar pentru importul (tranzitul) plantelor, produselor vegetale şi altor obiecte supuse carantinei fitosanitare

(1) Permisul fitosanitar pentru import (tranzit) certifică starea de carantină fitosanitară a fiecărei partide (încărcături) de plante, produse vegetale şi/sau altor obiecte supuse carantinei fitosanitare, conţine date privind condiţiile de importare şi de utilizare a acestora.

(2) Permisului fitosanitar pentru import (tranzit) este eliberat de organul de supraveghere şi control fitosanitar în baza tipizatei, aprobate de Guvern.

(3) Pentru obţinerea permisului fitosanitar pentru import (tranzit), posesorul încărcăturii, în termen de cel puţin 10 zile înainte de import (tranzitare) prezintă organului de supraveghere şi control fitosanitar:

a) cererea persoanei fizice sau juridice privind eliberarea permisului fitosanitar pentru import (tranzit);

b) certificatul fitosanitar din statul exportator (expeditor);

c) actul controlului fitosanitar al încăperii în care urmează a fi depozitată încărcătura importată;

d) copia licenţei pentru dreptul de comercializare a seminţelor, materialului de înmulţire şi săditor, în cazul importului;

e) copia contractului de vînzare-cumpărare sau al altui act juridic civil, în baza căruia se efectuează importul şi/sau tranzitul producţiei şi bunurilor supuse carantinei fitosanitare. 

(4) Termenul de valabilitate al permisului fitosanitar pentru import (tranzit) constituie 180 zile din data eliberării.
(5) Nomenclatorul certificatelor fitosanitare şi a permiselor fitosanitare de import şi cuantumul  plăţii pentru eliberarea acestora este specificat în anexa nr.1 la prezenta lege.

CAPITOLUL VII. FINANŢAREA ŞI ASIGURAREA TEHNICO-MATERIALĂ A Organului de supraveghere şi control fitosanitar. PROTECŢIA SOCIALĂ A COLABORATORILOR Organului de supraveghere şi control fitosanitar  

Articolul 36. Finanţarea şi asigurarea tehnico-materială a organului de supraveghere şi control fitosanitar şi a măsurilor speciale de carantină fitosanitară
(1) Finanţarea organului de supraveghere şi control fitosanitar, inclusiv a direcţiilor teritoriale de supraveghere fitosanitară şi control semincer, se efectuează din contul mijloacelor bugetului de stat şi mijloacelor speciale de la prestarea serviciilor cu plată, conform anexelor nr. 1 şi nr.2 la prezenta lege.

(2) Măsurile şi activităţile de localizare şi lichidare a focarelor de obiecte de carantină se realizează din contul mijloacelor beneficiarilor funciari, iar dezinfectarea plantelor, produselor vegetale, ambalajului şi bunurilor conexe supuse regimului fitosanitar – din contul mijloacelor proprietarului. 

(3) În cazul apariţiei organismelor dăunătoare şi altor obiecte de carantină, care prin atacul lor pun în pericol producţia agricolă atît din punct de vedere calitativ, cît şi cantitativ, acţiunile ce se impun pentru combaterea acestora, în scopul achiziţionării produselor de uz fitosanitar şi achitării costului lucrărilor de combatere a organismelor dăunătoare se finanţează din contul şi în limitele alocaţiilor aprobate pentru aceste scopuri în bugetul de stat

(4) Organismele dăunătoare şi alte obiecte de carantină, activităţile de combatere a acestora ce se impun, precum şi mijloacele financiare necesare în acest scop se nominalizează şi se stabilesc prin ordinul ministrului agriculturii şi industriei alimentare în limitele mijloacelor bugetului de stat aprobate pentru anul respectiv. 

(5) Măsurile specifice de supraveghere şi control şi, după caz, de eradicare a infecţiilor produse de organismele dăunătoare originare din alte state, precum şi pentru repararea daunelor şi prejudiciilor cauzate, vor fi finanţate din contul alocaţiilor prevăzute pentru acest scop în bugetul de stat.

(6) În cazul unui pericol real sau posibil de apariţie, introducere sau răspîndire a organismelor dăunătoare în ţară, organul de supraveghere şi control fitosanitar poate beneficia de contribuţii financiare pentru acoperirea cheltuielilor directe legate de măsurile fitosanitare efectuate pentru combaterea organismelor dăunătoare respective în scopul eradicării sau, după caz, al izolării acestora. 

Articolul 37. Acoperirea financiară a controalelor şi inspecţiilor fitosanitare suplimentare  

 În conformitate cu tratatele internaţionale la care Republica Moldova este parte, organul de supraveghere şi control fitosanitar poate solicita acoperirea parţială sau totală a cheltuielilor pentru combaterea organismelor dăunătoare, eradicarea sau izolarea acestora din contul importatorului, care s-a făcut vinovat de pătrunderea organismelor dăunătoare pe teritoriul Republicii Moldova. 

Articolul 38. Protecţia socială a specialiştilor şi altor lucrători în domeniul protecţiei plantelor şi carantinei fitosanitare

(1) Protecţia muncii şi mediului înconjurător la aplicarea produselor de uz fitosanitar se asigură prin mecanizarea şi automatizarea maximă a procedeelor de muncă cu caracter nociv, utilizarea tehnologiilor progresiste, precum şi a formelor preparative şi metodelor moderne de aplicare a acestor produse, respectarea strictă a regulilor în protecţia muncii, a normelor sanitare şi igienice. 

(2) Specialiştilor şi altor lucrători în domeniul protecţiei plantelor şi carantinei fitosanitare, care lucrează nemijlocit cu produsele de uz fitosanitar, li se acordă, în modul stabilit, înlesnirile prevăzute de Codul muncii 

(3) Persoanele implicate în activitatea cu produsele de uz fitosanitar şi fertilizanţi sînt supuse, în modul stabilit, examenelor medicale preventive şi periodice, precum şi instruirii igienice. Organizarea şi responsabilitatea pentru prezentarea angajaţilor la examenul medical şi instruirea igienică se pune în sarcina conducătorului lucrărilor de protecţie a plantelor.

(4) Conducătorul unităţii agricole este obligat să asigure angajaţii la muncile cu produse de uz fitosanitar cu echipament de protecţie şi produse de alimentaţie specială, conform normelor în vigoare.

CAPITOLUL VIII. OBLIGAŢII ŞI RESPONSABILITĂŢI. SOLUŢIONAREA LITIGIILOR

Articolul 39. Obligaţiile autorităţilor publice centrale şi locale, persoanelor juridice de drept public sau privat şi persoanelor fizice în domeniul protecţiei plantelor şi carantinei fitosanitare 

Autorităţile publice centrale şi locale, persoanele juridice de drept public sau privat şi persoanele fizice, indiferent de statutul juridic al acestora, sînt obligate să asigure:

a) cercetarea sistematică a semănăturilor şi plantaţiilor, controlul producţiei vegetale, în scopul depistării la timp a obiectelor de carantină;

b) realizarea măsurilor de profilaxie şi nimicire a obiectelor de carantină, orientate spre prevenirea răspîndirii lor;

c) întreţinerea într-o stare fitosanitară adecvată a încăperilor unde se păstrează şi se prelucrează producţia supusă carantinei.
Articolul 40. Obligaţiile deţinătorilor de terenuri şi unităţilor agricole în domeniul protecţiei plantelor şi carantinei fitosanitare

În procesul de cultivare a plantelor şi de comercializare a lor, deţinătorii de terenuri şi agenţii economici, indiferent de tipul de proprietate şi forma juridică de organizare, sînt obligaţi: 

a) să cerceteze sistematic terenurile agricole şi silvice în vederea depistării organismelor dăunătoare; 

b) să realizeze măsuri pentru protecţia plantelor, în scopul preîntîmpinării apariţiei şi răspîndirii dăunătorilor, bolilor şi buruienilor; 

c) să respecte cerinţele privind importul, stocarea, transportarea, comercializarea şi utilizarea mijloacelor de protecţie a plantelor, să nu admită poluarea cu aceste mijloace a mediului şi a producţiei agricole sau acţiunea lor negativă asupra omului şi animalelor; 

d) să prezinte, la cererea specialiştilor organului de supraveghere şi control fitosanitar, informaţia necesară privind starea fitosanitară a terenurilor agricole, derularea măsurilor de protecţie şi aplicarea mijloacelor de protecţie a plantelor, stocarea şi comercializarea produselor de uz fitosanitar. 

e) să nu creeze obstacole pentru executarea prevederilor prezentei legi de către colaboratorii organului de supraveghere şi control fitosanitar;

f) să respecte, în cazul instituirii, regimul de zonă ameninţată, zonă protejată sau de carantină fitosanitară, stabilit pentru localitatea şi sau regiunea respectivă;

g) să anunţe imediat organul de supraveghere şi control fitosanitar, în termen de pînă la 7 zile calendaristice, despre orice prezenţă neobişnuită de organisme dăunătoare, simptoame sau orice alte anomalii în dezvoltarea plantelor.  

Articolul 41. Răspunderea pentru încălcarea sau nerespectarea prezentei legi 

(1) Încălcarea sau nerespectarea prezentei legi atrage după sine răspunderea disciplinară (inclusiv materială), civilă, administrativă şi penală în conformitate cu prevederile legislaţiei în vigoare.

(2) Aplicarea măsurilor de răspundere administrativă sau penală nu exclude răspunderea civilă a persoanelor vinovate pentru cauzarea de daune altor ţări, statului, autorităţilor publice centrale sau locale. 

(3) Instituirea regimului de carantină fitosanitară, de zonă ameninţată sau de zonă protejată fără just temei şi/sau efectuarea de controale fitosanitare în scopul defavorizării sau favorizării unor sau altor agenţi economici, ceea ce a atras după sine elemente de concurenţă neloială, atrage după sine, în funcţie de consecinţe, răspunderea civilă, administrativă sau penală, în conformitate cu legea, cu compensarea prejudiciilor cauzate, inclusiv a venitului ratat.

Articolul 42. Soluţionarea litigiilor 

Litigiile apărute în legătură cu relaţiile privind protecţia plantelor şi carantina fitosanitară se soluţionează pe cale amiabilă sau de către instanţele judecătoreşti, în modul stabilit de lege. 

Articolul 43. Soluţionarea situaţiilor fitosanitare excepţionale

(1) În cazul situaţiilor fitosanitare excepţionale, care necesită implicarea autorităţii publice centrale în domeniul agriculturii sau a Guvernului, conducătorul organului de supraveghere şi control fitosanitar informează imediat autoritatea publică centrală în domeniul agriculturii despre problemele apărute, din proprie iniţiativă sau la cererea unui alt stat.

(2) Organul de supraveghere şi control fitosanitar prezintă autorităţii publice centrale în domeniul agriculturii un plan de măsuri care urmează să fie luate. Autoritatea publică centrală în domeniul agriculturii, într-un termen rezonabil, în funcţie de gradul de urgenţă al chestiunii, aprobă sau refuză aprobarea măsurilor propuse de organul de supraveghere şi control fitosanitar, sau, în cazul în care este necesar, le propune Guvernului spre aprobare.

(3) În cazul în care măsurile propuse sînt aprobate de către autoritatea publică centrală în domeniul agriculturii, organul de supraveghere şi control fitosanitar le aplică imediat. 

(4) În cazul în care măsurile propuse de organul de supraveghere şi control fitosanitar sînt refuzate de autoritatea publică centrală în domeniul agriculturii, organul de supraveghere şi control fitosanitar prezintă imediat autorităţii publice centrale în domeniul agriculturii o nouă propunere privind măsurile care trebuie luate. 

(5) În cazul în care, conform legislaţiei, măsurile propuse au fost transmise Guvernului spre  aprobare, se pun în aplicare măsurile aprobate de Guvern.  

CAPITOLUL IX. DISPOZIŢII FINALE ŞI TRANZITORII
Articolul 44. Intrarea în vigoare 

Prezenta lege intră în vigoare în termen de 6 luni de la data publicării în Monitorul Oficial al Republicii Moldova.
Articolul 45. Abrogarea unor acte legislative

La data intrării în vigoare a prezentei legi, se abrogă: 

Legea nr. 506-XIII din 22 iunie 1995 cu privire la carantina fitosanitară (Monitorul Oficial al Republicii Moldova, 1995, nr.38-39, art. 427);

Legea nr. 612-XIV din 1 octombrie.1999 cu privire la protecţia plantelor (Monitorul Oficial al Republicii Moldova, 1999, nr. 133-134, art. 651);

Legea nr. 1165 –XIV din 26 iulie 2000 pentru modificarea şi completarea Legii cu privire la carantina fitosanitară (Monitorul Oficial al Republicii Moldova, 2000, nr.106 – 108, art. 769);

Legea nr. 994-XV din  18 aprilie 2002 pentru modificarea şi completarea Legii nr. 612-XIV din 1 octombrie 1999 cu privire la protecţia plantelor (Monitorul Oficial al Republicii Moldova, 2002, nr.69-70, art. 557);

articolul XXI din Legea nr. 333-XV  din  24 iulie 2003 pentru modificarea şi completarea unor acte legislative  (Monitorul Oficial al Republicii Moldova, 2003, nr. 200-203, art. 773);

articolul XIII din Legea nr. 482-XV din 4 decembrie 2003 pentru modificarea şi completarea unor acte legislative  (Monitorul Oficial al Republicii Moldova, 2004, nr. 6-12, art. 48);

articolul XII şi articolul XXXI din Legea nr. 280-XVI din 14 decembrie 2007 pentru modificarea şi completarea unor acte legislative (Monitorul Oficial al Republicii Moldova, 2008, nr. 94-96, art. 349);

articolul I din Legea nr. 102-XVI din 16 mai 2008 pentru modificarea şi completarea unor acte legislative (Monitorul Oficial al Republicii Moldova, 2008, nr. 102, art. 380);

articolul III şi articolul VI din Legea nr. 187-XVI din 10 iulie 2008 pentru modificarea unor acte legislative (Monitorul Oficial al Republicii Moldova, 2008, nr. 138-139, art. 567);

articolul III din Legea nr. 226-XVI din 30 octombrie 2008 pentru modificarea şi completarea unor acte legislative (Monitorul Oficial al Republicii Moldova, 2008, nr. 204-205, art. 750);

articolul IV din Legea nr. 9-XVI din 3 februarie 2009 pentru modificarea şi completarea unor acte legislative (Monitorul Oficial al Republicii Moldova, 2009, nr. 55-56, art. 157);
articolul VII din Legea nr.131-XVIII din 23 decembrie 2009 pentru modificarea şi completarea unor acte legislative (Monitorul Oficial al Republicii Moldova,  2010, nr.23-24, art.35).
Preşedintele  Parlamentului
     
              Anexa nr. 1 

la Legea cu privire la protecţia 
plantelor şi carantina fitosanitară 

	Nomenclatorul certificatelor fitosanitare şi permiselor fitosanitare de import eliberate de către organul de supraveghere şi control fitosanitar pentru practicarea activităţii antreprenoriale şi cuantumul plăţii pentru documentul eliberat

	1. Certificat fitosanitar pentru încărcăturile exportate supuse carantinei fitosanitare cu efectuarea investigaţiilor de laborator (pentru fiecare unitate de transport):
	Pentru o singură tranzacţie, lei

	1.1. O partidă de încărcătură (cu excepţia producţiei de fructe şi legume proaspete uşor alterabile) pînă la:
	

	10 (kg, bucăţi, seturi, m2, m3)
	6

	16 (kg, bucăţi, seturi, m2, m3)
	11

	25 (kg, bucăţi, seturi, m2, m3)
	15

	50 (kg, bucăţi, seturi, m2, m3)
	20

	100 (kg, bucăţi, seturi, m2, m3)
	20

	250 (kg, bucăţi, seturi, m2, m3)
	27

	500 (kg, bucăţi, seturi, m2, m3)
	31

	1000 (kg, bucăţi, seturi, m2, m3)
	38

	1500 (kg, bucăţi, seturi, m2, m3)
	42

	3000 (kg, bucăţi, seturi, m2, m3)
	46

	5000 (kg, bucăţi, seturi, m2, m3)
	53

	10000 (kg, bucăţi, seturi, m2, m3)
	77

	20000 (kg, bucăţi, seturi, m2, m3)
	108

	40000 (kg, bucăţi, seturi, m2, m3)
	123

	70000 (kg, bucăţi, seturi, m2, m3)
	139

	partidă peste 70000 (kg, bucăţi, seturi, m2, m3)
	185

	
	

	1.2. A unei partide de fructe şi legume proaspete uşor alterabile:
	Pentru o singură tranzacţie, lei

	partidă pînă la:
	

	250 (kg, bucăţi, seturi, m2, m3)
	9

	500 (kg, bucăţi, seturi, m2, m3)
	14

	1000 (kg, bucăţi, seturi, m2, m3)
	18

	1500 (kg, bucăţi, seturi, m2, m3)
	20

	3000 (kg, bucăţi, seturi, m2, m3)
	21

	5000 (kg, bucăţi, seturi, m2, m3)
	25

	10000 (kg, bucăţi, seturi, m2, m3)
	36

	20000 (kg, bucăţi, seturi, m2, m3)
	50

	40000 (kg, bucăţi, seturi, m2, m3)
	57

	70000 (kg, bucăţi, seturi, m2, m3)
	64

	partidă peste 70000 (kg, bucăţi, seturi, m2, m3)
	85

	1.3. Ambalaj utilizat pentru transportarea încărcăturilor nesupuse carantinei fitosanitare (lăzi, cutii, coşuri şi alt ambalaj), pentru o unitate de transport: 
	Pentru o singură tranzacţie, lei

	
	

	transport auto 
	34 lei 

	vagon
	68 lei


	2. Permis fitosanitar de import al încărcăturilor supuse carantinei fitosanitare:
	Pentru o singură tranzacţie, lei

	2.1.Examinarea încărcăturilor supuse carantinei fitosanitare 
	

	de material săditor şi semincer:

partidă pînă la:
	

	100  (kg, bucăţi)
	2

	500  (kg, bucăţi)
	4

	900  (kg, bucăţi)
	5

	partidă peste 900 (kg, bucăţi) şi pentru fiecare 1000 (kg, bucăţi)
	5

	ale încărcăturilor de produse alimentare, încărcăturilor furajere şi altor încărcături:
	

	1000 (kg, bucăţi 100 m2, 1 m3, 1 set), inclusiv cereale alimentare
	7

	1000 (kg, bucăţi 100 m2, 1 m3, 1 set) 
	4

	ale ambalajului utilizat pentru transportarea încărcăturilor nesupuse carantinei fitosanitare (lăzi, cutii, coşuri şi alt ambalaj), pentru o unitate de transport:
	

	în vagon
	74

	în autocamion
	37

	în microautobuz
	14

	în autobuz (reutilat pentru încărcături)
	29

	în autocamion cu remorcă
	51

	2.2. Permis fitosanitar de import, cu examinarea secundară a încărcăturilor:
	Pentru o singură tranzacţie

	Partidă pînă la:
	

	10000 kg, 10000 bucăţi, 1000 m2, 10 m3
	94

	25000 kg, 25000 bucăţi, 2500 m2, 25 m3
	169

	50000 kg, 50000 bucăţi, 5000 m2, 50 m3
	284

	100000 kg, 100000 bucăţi, 10000 m2, 100 m3
	483

	200000 kg, 200000 bucăţi, 20000 m2, 200 m3
	688

	partidă peste: 200000 kg, 200000 bucăţi, 20000 m2, 200 m3
	     688 lei plus 2,30 lei pentru fiecare t, 1000 bucăţi, 100 m2, 1m3


	3. Permis fitosanitar de tranzit, cu examinarea stării fitosanitare a încărcăturilor tranzitate, supuse carantinei fitosanitare:
	Pentru o singură tranzacţie

	partidă pînă la:
	

	10000 kg, 10000 bucăţi, 1000 m2, 10 m3
	56

	25000 kg, 25000 bucăţi, 2500 m2, 25 m3
	103

	50000 kg, 50000 bucăţi, 5000 m2, 50 m3
	168

	100000 kg, 100000 bucăţi, 10000 m2, 100 m3
	293

	200000 kg, 200000 bucăţi, 20000 m2, 200 m3
	419

	partidă peste: 200000 kg, 200000 bucăţi, 20000 m2, 200 m3
	419 lei plus 1,40 lei pentru fiecare t, 1000 bucăţi, 100 m2, 1 m3


             Anexa nr. 2 

la Legea cu privire la protecţia 
plantelor şi carantina fitosanitară 

NOMENCLATORUL

lucrărilor executate şi serviciilor prestate contra plată

de către organul de supraveghere şi control fitosanitar

	Nr. 
d/o
	Serviciul prestat
	Unitatea de măsură
	Tariful, în lei

	1.
	Dezinfectarea cu bromură de metil, conform legislaţiei în vigoare: 
	
	

	
	- producţia supusă carantinei fitosanitare (cu excepţia materialului săditor, ambalajului, solului din sere) 
	1 tonă
	31

	
	- ambalaj 
	1000 bucăţi
	31

	
	Material săditor: 
	
	

	
	- pomi fructiferi şi decorativi altoiţi 
	1000 bucăţi
	29

	
	- butaşi de viţă de vie 
	1000 bucăţi
	12

	
	- butaşi 
	1000 bucăţi
	42

	
	- material de colecţie, încăperi libere 
	1 m3
	10

	
	- sol din sere 
	1 m2
	10

	2.
	Dezinfectarea cu fostoxină:
	
	

	
	- producţia supusă carantinei fitosanitare 
	1 tonă
	21

	
	Material săditor: 
	
	

	
	- pomi fructiferi şi decorativi altoiţi 
	1000 bucăţi
	47

	
	- butaşi de viţă de vie 
	1000 bucăţi
	31

	
	- butaşi 
	1000 bucăţi
	27

	
	- material de colecţie, încăperi libere 
	1 m3
	7

	
	- sol din sere 
	1 m2
	7

	
	- ambalaj 
	1000 bucăţi
	21

	3.
	Elaborarea şi editarea lunară a pronosticului şi a semnalizărilor de avertizare
	1 bucată
	76,00

	4.
	Efectuarea încercărilor în condiţiile de producere a mijloacelor de protecţie a plantelor şi folosirea lor în protecţie
	
	1324,00

	5.
	Buletin de avertizare
	1 bucată
	0,95

	6.
	Paşaportizarea depozitelor pentru păstrarea pesticidelor
	1 bucată
	163,00

	7.
	Expertiza fitosanitară a materialului de însămînţare (seminţe) - o probă
	1 bucată
	8,4

	8.
	Publicitate în broşura „Pronosticul răspîndirii dăunătorilor principali şi a bolilor plantelor agricole"
	1 bucată
	

	
	a) fără culori
	
	300,08

	
	b) în culori (2-3 culori)
	
	611,60


Notă: 
Pentru încărcăturile în cantităţi (volume) mai mari sau mai mici decît unitatea de măsură indicată în Nomenclatorul lucrărilor executate şi serviciilor prestate contra plată, calculul plăţii pentru dezinfectare se va efectua reieşind din tariful stabilit pentru o unitate de măsură proporţional cantităţii (volumului) efective a încărcăturii.
Notă de fundamentare

asupra proiectului legii cu privire la protecţia plantelor şi carantina fitosanitară

Prezentul proiect de lege este elaborat în scopul acomodării legislaţiei fitosanitare naţionale la cea europeană şi optimizării funcţiilor instituţiei responsabile din domeniul protecţiei plantelor şi carantinei fitosanitare

Principiile fitosanitare care au stat la baza acestui proiect sunt:

Principiul utilităţii – îndeplinirea optimă a funcţiilor instituţiei, ce integrează pilonii domeniului vizat.

Principiul responsabilităţii  - în raport cu competenţele ce-i revin;

Principiul eficienţe - folosirea corespunzătoare a resurselor financiare umane şi materiale pentru obţinerea de performanţă în domeniu şi eliminarea atribuţiilor redundante şi a dublurilor de sistem. Eficienţa se reflectă în caracterul tehnic pe care trebuie să îl aibă acţiunile de control derulate la nivelul instituţiei;

Principiul transparenţei în ceea ce priveşte luarea deciziilor şi alocarea fondurilor.

Rezultatele scontate ca urmare a implementării principiilor din legislaţia fitosanitară a Uniunii Europene, în special, a Directivei 2000/29/ CE a Consiliului din 8 mai 2000 privind măsurile de protecţie împotriva introducerii în Comunitate a unor organisme dăunătoare plantelor sau produselor vegetale şi împotriva răspândirii lor în Comunitate se preconizează a fi:

- întărirea controlului fitosanitar la locul de producere;

- creşterea exigenţelor controlului calităţii produselor de uz fitosanitar;

- înregistrarea producătorilor, importatorilor, depozitelor şi centrelor de expediere a plantelor, produselor vegetale sau articolelor reglementate,

- introducerea paşaportului fitosanitar pe teritoriul Republicii Moldova;

- stabilirea de zone protejate în Republica Moldova;

- întărirea controlului calităţii produselor de uz fitosanitar;

- controlul reziduurilor de pesticide în plante şi produse vegetale;

- îmbunătăţirea sistemului informatic naţional;

- introducerea sistemelor de taxe/tarife pentru inspecţia fitosanitară, pentru controlul calităţii pesticidelor, controlul reziduurilor de pesticide din plante şi produse vegetale;

- alinierea activităţii laboratoarelor de specialitate la metodele de analiză folosite în UE;

- perfecţionarea pregătirii profesionale a specialiştilor în domeniul fitosanitar. 

În acest context, considerăm că adoptarea acestui proiect de lege va facilita şi va deveni o garanţie în asigurarea libertăţii comerţului şi securităţii alimentare.

Viceministru

